Budapest Főváros VII. kerület

Erzsébetváros Önkormányzatának

**Á T F O G Ó É R T É K E L É S E**

a 2014. évben végzett kerületi

gyermekvédelmi feladatok ellátásáról

T a r t a l o m j e g y z é k

1. A település demográfiai mutatói, különös tekintettel a 0 – 18 éves korosztály adataira………………………………………………………….…….....**3 oldal**
2. Az önkormányzat által nyújtott pénzbeli és természetbeni ellátások biztosítása………………………………………………………………..**4 oldal**
3. A nevelési oktatási intézményekbe járó gyermekek és tanulók részére biztosított térítésmentes, illetve kedvezményes juttatásokról…….…....**4 oldal**
4. A gyermekek után megállapított pénzbeli és természetbeni ellátások alakulása…………………………………..………………………….**7 oldal**
5. Az önkormányzat által biztosított személyes gondoskodást nyújtó ellátások bemutatása…………………………………………………………...…**11 oldal**
6. A Bischitz Johanna Integrált Humán Szolgáltató Központ gyermekvédelmi tevékenységekkel kapcsolatos szolgáltatásai biztosításának módja Erzsébetvárosban……………………………..………………….…**11 oldal**
   1. A Hetedhét Gyermekjóléti Központ 2014. évi tevékenysége…......**11 oldal**
   2. Az Esély Családsegítő és Foglalkoztatási Tanácsadó Szolgálat gyermekvédelmi tevékenységhez kapcsolódó szolgáltatásai……...**18 oldal**
   3. Az erzsébetvárosi bölcsődék gyermekvédelmi tevékenysége…….**24 oldal**
   4. A Védőnői Szolgálat gyermekvédelmi tevékenysége……..........….**31 oldal**
7. A Bischitz Johanna Integrált Humán Szolgáltató Központ 2014. évi tevékenységének értékelése a családi és gyermekjóléti alapellátás területén………………………………………………………….....**33 oldal**
8. A 2014. évre meghatározott feladatok végrehajtása és a 2015. évre tervezett feladatok……………………………………………………………**35 oldal**
9. A kerületi jelzőrendszer tagjainak működéséről, munkájáról…..…….**38 oldal**
10. A felügyeleti szervek által végzett ellenőrzések…………….….……**40 oldal**
11. A bűnmegelőzési program bemutatása…………….……………...……**42 oldal**
12. A települési önkormányzat és a civil szervezetek közötti együttműködés keretében történő feladatok, ellátások, szolgáltatások …………………..**54 oldal**
13. **A TELEPÜLÉS DEMOGRÁFIAI MUTATÓI, KÜLÖNÖS TEKINTETTEL A 0 – 18 ÉVES KOROSZTÁLY ADATAIRA**

Budapest VII. kerületében az állandó lakosságszáma: a 2012. december 31-ei állapot szerint a kerület lakossága: 52 741 fő, a 2013. december 31-ei állapot szerint a kerület lakossága: 52 642 fő, **a 2014. december 31-ei állapot szerint a kerület lakossága 52 139 fő,** ebből a 0-18 éves korú gyermekek megoszlása a következőként alakult:

|  |  |
| --- | --- |
| 2007. évben | 7 072 fő |
| 2008. évben | 6 789 fő |
| 2009. évben | 6 593 fő |
| 2010. évben | 6 390 fő |
| 2011. évben | 8 008 fő |
| 2012. évben | 6 279 fő |
| 2013. évben | 6 200 fő |
| **2014. évben** | **6 135 fő** |

|  |  |  |
| --- | --- | --- |
| *2014. december 31-ig* | | |
| 0 – 3 évesek száma | 2012. 01. 01. – 2014. 12. 31. között születettek | *1329 fő* |
| 3 – 6 évesek száma | 2009. 01. 01. – 2011. 12. 31. között születettek | *1100 fő* |
| 6 – 10 évesek száma | 2005. 01. 01. – 2008. 12. 31. között születettek | *1284 fő* |
| 10 – 14 évesek száma | 2001. 01. 01. – 2004. 12. 31. között születettek | *1155 fő* |
| 14 – 18 évesek száma | 1997. 01. 01. – 200. 12. 31. között születettek | *1267 fő* |

|  |  |  |
| --- | --- | --- |
| *2013. december 31-ig* | | |
| 0 – 3 évesek száma | 2011. 01. 01. – 2013. 12. 31. között születettek | *1314 fő* |
| 3 – 6 évesek száma | 2008. 01. 01. – 2010. 12. 31. között születettek | *1160 fő* |
| 6 – 10 évesek száma | 2004. 01. 01. – 2007. 12. 31. között születettek | *1245 fő* |
| 10 – 14 évesek száma | 2000. 01. 01. – 2003. 12. 31. között születettek | *1198 fő* |
| 14 – 18 évesek száma | 1996. 01. 01. – 1999. 12. 31. között születettek | *1283 fő* |
|  | | |

|  |  |  |
| --- | --- | --- |
| *2012. december 31-ig* | | |
| 0 – 3 évesek száma | 2010. 01. 01. – 2012. 12. 31. között születettek | *1400 fő* |
| 3 – 6 évesek száma | 2007. 01. 01. – 2009. 12. 31. között születettek | *1119 fő* |
| 6 – 10 évesek száma | 2003. 01. 01. – 2006. 12. 31. között születettek | *1209 fő* |
| 10 – 14 évesek száma | 1999. 01. 01. – 2002. 12. 31. között születettek | *1212 fő* |
| 14 – 18 évesek száma | 1995. 01. 01. – 1998. 12. 31. között születettek | *1339 fő* |

1. **AZ ÖNKORMÁNYZAT ÁLTAL NYÚJTOTT PÉNZBELI ÉS TERMÉSZETBENI ELLÁTÁSOK BIZTOSÍTÁSA**
2. **A nevelési oktatási intézményekbe járó gyermekek és tanulók részére biztosított térítésmentes, illetve kedvezményes juttatásokról**

Budapest Főváros VII. Kerület Erzsébetváros Önkormányzata a köznevelési intézményekbe járó tanulók részére biztosított térítésmentes illetve kedvezményes juttatásokról szóló 25/2013. (V. 31.) rendeletében (a továbbiakban: Ör.) az alábbi juttatásokat teszi lehetővé:

**Tankönyv**

Az Ör. 6.§-a szerint a nemzeti köznevelés tankönyvellátásáról szóló 2013. évi CCXXXII. törvény rendelkezései alapján, az Önkormányzat mindenkori éves költségvetésében biztosított összeghatárig ingyenesen biztosítja az iskola által összeállított tankönyv csomagot.

Az Ör. 2.§-a alapján jogosult minden, az önkormányzat által működtetett köznevelési intézménybe járó, VII. kerületi lakóhellyel, vagy tartózkodási hellyel rendelkező tanuló, amennyiben a vele egy háztartásban élők egy főre jutó havi jövedelme nem magasabb az öregségi nyugdíj mindenkori legkisebb összegének 200 %-nál.

Önkormányzatunk 2014. évben **mindösszesen 2.810.000 Ft** összegben támogatta a Klebelsberg Intézményfenntartó Központ VII. Tankerületét egyrészt a fenti cél, másrészt a kerületi általános iskolák 3-4. osztályos tanulói ingyenes tankönyvhöz jutásának megvalósításában.

**A 2013/2014. évi tankönyvtámogatás összesen (Ft-ban):**

|  |  |  |
| --- | --- | --- |
| Intézmény neve | Összlétszám  (fő) | Támogatottak létszáma  (fő) |
| Alsóerdősori Bárdos Lajos Általános Iskola és Gimnázium | 617 | 117 |
| Baross Gábor Általános Iskola | 386 | 96 |
| Erzsébetvárosi Kéttannyelvű Általános Iskola és Szakközépiskola | 824 | 153 |
| Összesen | 1827 | 366 |

**„B” kategóriás gépjárművezetői engedély megszerzéséhez szükséges elméleti és gyakorlati oktatás**

E juttatás, az Ör. alapján tartalmazza az Önkormányzat által szervezett – 12. évfolyamos középiskolai tanulók - gépjárművezetői engedély megszerzéséhez szükséges elméleti képzést követő vizsgák díját, a gyakorlati képzés 30 óra időtartamú díját, valamint a gyakorlati képzéshez kapcsolódó vizsgák díját.

Az elméleti képzés, az egészségügyi képzés, az egészségügyi alkalmassági, a pótvizsgák és a 30 órát meghaladó gyakorlati képzési idő költségei a tanulót, illetve gondviselőjét terhelik.

A támogatás igénybevételének feltétele a szervező és a tanuló, illetőleg gondviselő közötti megállapodás létrejötte, valamint az oktatást folytató gazdasági szervezet igazolása arról, hogy a résztvevő az elméleti képzés költségét előzetesen megtérítette.

A juttatás pénzügyi fedezetét az Önkormányzat a mindenkori éves költségvetésében biztosítja**.** 2014-ben 56 kerületi lakóhellyel rendelkező 12. évfolyamos tanuló részesült a támogatásban. Egy főre vetítve az Önkormányzat 100.100 Ft-tal támogatta a „B” kategóriás jogosítvány megszerzését, míg a tanulókra eső önrész 57.800 Ft volt.

**Fiatal tehetségek – Tehetséggondozó Alap**

Budapest Főváros VII. kerület Erzsébetváros Önkormányzatának Képviselő-testülete a 182/2013. (IV. 29.) számú határozatában döntött arról, hogy a kerületi fiatal tehetségek támogatására „Erzsébetvárosi Tehetséggondozás” elnevezéssel, hárommillió forinttal előirányzatot hoz létre, melyből egyszeri, maximum 300.000 Ft összegű támogatást kaphat az a kerületi fiatal, aki a tudomány, a sport és a zene területén kimagasló tehetséget mutat.

2014. évben 7 fő kerületi tehetséges fiatalt részesített támogatásban az Önkormányzat. Öt fő esetében a maximálisan adható 300.000 Ft, két fő esetében 200.000 Ft juttatás került megállapításra, mindösszesen 1.900.000 Ft nagyságrendben.

A kerületi tehetséges fiatalok támogatása az elkövetkező időszakban is kiemelt szándéka az Önkormányzatnak.

**Rendszeres gyermekvédelmi kedvezményben részesülő gyermekek az óvodákban, iskolákban**

|  |  |  |  |
| --- | --- | --- | --- |
|  | Intézmény neve | Összlétszám (fő) | Rendszeres gyermekvédelmi kedvezményben részesülők létszáma (fő) |
| **Óvodák** | **Bóbita** | 109 | 28 |
| **Brunszvik** | 94 | 4 |
| **Csicsergő** | 184 | 30 |
| **Dob** | 97 | 17 |
| **Kópévár** | 166 | 62 |
| **Magonc** | 155 | 9 |
| **Nefelejcs** | 122 | 6 |
| **Iskolák** | **Alsóerdősori Bárdos Lajos Általános Iskola és Gimnázium** | 617 | 6 |
| **Baross Gábor**  **Általános Iskola** | 386 | 178 |
| **Erzsébetvárosi Kéttannyelvű Általános Iskola és Szakközépiskola** | 824 | 150 |
| **Madách Imre Gimnázium** | 623 | 16 |

**Fenti táblázat az élelmezési nyilvántartás alapján, naponta összesített létszám 2014.01.01-2014. 12. 31. között.**

1. **A gyermekek után megállapított pénzbeli és természetbeni ellátások alakulása**

**Rendszeres gyermekvédelmi kedvezmény**

A pénzbeli és természetbeni ellátásként nyújtott **rendszeres gyermekvédelmi kedvezmény** a gyermek szociális helyzetére való tekintettel megállapított, étkeztetéshez kapcsolódó kedvezmény, iskolás gyermekek részére tankönyv- és tanszerellátás, egészségügyi szolgáltatásért fizetendő térítési díj, illetve évente két alkalommal Erzsébet utalvány keretében nyújtott támogatás.

|  |  |  |  |  |  |  |
| --- | --- | --- | --- | --- | --- | --- |
|  | 2009 | 2010 | 2011 | 2012 | 2013 | 2014 |
| Kérelmező családok száma | 787 | 907 | 913 | 900 | 755 | 683 |
| Összes iktatás | 1600 | 1762 | 1252 | 1968 | 1008 | 1930 |
| Ebből megállapításra került (család) | 553 | 683 | 677 | 665 | 536 | 450 |
| Jogosult gyermekek száma | 998 | 957 | 1003 | 937 | 912 | 765 |
| Ebből elutasításra került (család) | 234 | 224 | 236 | 235 | 219 | 233 |

Az elutasítás legfőbb oka: az egy főre jutó havi jövedelem meghaladja a jogszabály által előírtat.

|  |  |  |  |  |  |  |
| --- | --- | --- | --- | --- | --- | --- |
|  | 2009 | 2010 | 2011 | 2012 | 2013 | 2014 |
| Pénzbeli juttatás + Gyermekvédelmi Erzsébet utalvány | 11896 e | 13609 e | 12847 e | 12560 e | 10660 e | 9332 e |

A rendszeres kedvezménnyel egyidejűleg megállapított hátrányos-, és halmozottan hátrányos helyzet (2014) :

|  |  |  |  |  |  |
| --- | --- | --- | --- | --- | --- |
| Hátrányos helyzetet megállapítása | 3 év alatti | 3 év felett és 6 év alatt | 6 év felett és 13 év alatt | 13 év felett és 18 év alatt | Nagykorú |
|  | 10 | 20 | 38 | 12 | 7 |
| **Halmozottan hátrányos helyzet** | 3 év alatti | 3 év felett és 6 év alatt | 6 év felett és 13 év alatt | 13 év felett és 18 év alatt | Nagykorú |
|  | 1 | 11 | 32 | 10 | 0 |

**Gyermekétkeztetési támogatás**

A Gyvt. 151.§ (9) bekezdésében foglaltak alapján gyermekétkeztetési támogatás nyújtható azon kérelmezők részére, ahol a családban az egy főre jutó jövedelem nem haladja meg az érvényes öregségi nyugdíjminimum mindenkori legkisebb összegének 150%-át és a kedvezményezett gyermek részére az intézmény, térítési díjat állapított meg. Támogatásra jogosult a gyermekkorú, valamint a tanulói jogviszonnyal rendelkező gyermek, nappali rendszerű oktatásban való részvételéig, legfeljebb 23 éves koráig, amennyiben önálló keresettel nem rendelkezik.

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  | | 2009 | 2010 | | 2011 | | 2012 | | 2013 | | 2014 | |
| Kérelmező családok száma | | 152 | 76 | | 61 | | 48 | | 43 | | 26 | |
| Összes iktatás | | 267 | 140 | | 127 | | 99 | | 78 | | 61 | |
| Ebből megállapításra került (család) | | 104 | 43 | | 40 | | 28 | | 25 | | 14 | |
| Ebből elutasításra került  (család) | | 48 | 33 | | 25 | | 20 | | 18 | | 12 | |
|  | 2009 | | | 2010 | | 2011 | | 2012 | | 2013 | | 2014 | |
| Kifizetett összeg: | 934 e | | | 1124 e | | 845 e | | 662 e | | 604 e | | 500 e | |

**Önkormányzati segély gyermek ellátására tekintettel**

Az önkormányzat évente az érvényes öregségi nyugdíj mindenkori legkisebb összegének 100%-os mértékéig rendkívüli gyermekvédelmi támogatásban részesíti a gyermeket, illetve családot, ha a gyermeket gondozó család időszakosan létfenntartási gondokkal küzd vagy létfenntartást veszélyeztető rendkívüli élethelyzetbe kerül. Támogatásra jogosult a gyermekkorú, valamint a 23 évesnél fiatalabb, önálló keresettel nem rendelkező, nappali tagozaton tanulói jogviszonnyal, és a 25 évesnél fiatalabb, önálló keresettel nem rendelkező, hallgatói jogviszonnyal rendelkező gyermek.

|  |  |  |  |  |  |  |
| --- | --- | --- | --- | --- | --- | --- |
|  | 2009 | 2010 | 2011 | 2012 | 2013 | 2014 |
| Kérelmező családok száma | 474 | 494 | 455 | 372 | 197 | \* |
| Összes iktatás | 985 | 942 | 849 | 733 | 382 | \* |
| Ebből megállapításra került (család) | 229 | 233 | 248 | 197 | 105 | 66 |
| Ebből elutasításra került | 245 | 261 | 207 | 175 | 92 | 52 |

**\***2014-ben a gyermekek ellátására tekintettel nyújtott önkormányzati segélynek nincs külön kérelem nyomtatványa

Az elutasítás legfőbb oka: a kérelem indoka nem felel meg a jogszabályban előírtaknak.

|  |  |  |  |  |  |  |
| --- | --- | --- | --- | --- | --- | --- |
|  | 2009 | 2010 | 2011 | 2012 | 2013 | 2014 |
| Kifizetett összeg: | 3398 e | 3962 e | 4233 e | 762 e | 843 e | 874 e |

**Pénzbeli ellátás (volt kiegészítő gyermekvédelmi támogatás)**

A kiegészítő gyermekvédelmi támogatás pénzbeli ellátássá alakult, beépült a rendszeres gyermekvédelmi kedvezménybe.

|  |  |  |  |  |  |  |
| --- | --- | --- | --- | --- | --- | --- |
|  | 2009 | 2010 | 2011 | 2012 | 2013 | 2014 |
| Kérelmező családok száma | 20 | 26 | 20 | 18 | 8 | 2 |
| Összes iktatás | 41 | 43 | 29 | 31 | 12 | 10 |
| Jogosult gyermekek száma | 23 | 27 | 24 | 20 | 10 | 10 |
| Ebből megállapításra került (család) | 20 | 24 | 19 | 15 | 7 | 2 |
| Ebből elutasításra került | 0 | 2 | 1 | 3 | 1 | - |

|  |  |  |  |  |  |  |
| --- | --- | --- | --- | --- | --- | --- |
|  | 2009 | 2010 | 2011 | 2012 | 2013 | 2014 |
| Kifizetett összeg: | 1951 e | 2872 e | 1858 e | 1244 e | 1004 e | 571 e |

**Egyéb, a Gyvt-ben nem szabályozott támogatások**:

**Rendkívüli beiskolázási támogatás**

Rendkívüli beiskolázási támogatás állapítható meg minden olyan tanulói jogviszonnyal rendelkező gyermek részére, aki az őt gondozó család jövedelemi viszonyai alapján nem jogosult rendszeres gyermekvédelmi kedvezményre és családjában az egy főre eső jövedelem nem haladja meg az érvényes öregségi nyugdíjminimum 150 %-át.

|  |  |  |  |  |  |  |
| --- | --- | --- | --- | --- | --- | --- |
|  | 2009 | 2010 | 2011 | 2012 | 2013 | 2014 |
| Kérelmező családok száma | 149 | 143 | 129 | 131 | 63 | \* |
| Összes iktatás | 151 | 143 | 134 | 160 | 121 | \* |
| Ebből megállapításra került (család) | 129 | 130 | 111 | 108 | 42 | 3 |
| Jogosult gyermek | 200 | 196 | 177 | 146 | 42 | 4 |
| Ebből elutasításra került | 20 | 13 | 18 | 23 | 21 | 21 |

\*A beiskolázásra tekintettel nyújtott önkormányzati segélynek nincs külön kérelem nyomtatványa

Elutasítás oka: Kérelmező rendszeres gyermekvédelmi kedvezményben részesül, ill. a jövedelmi helyzete alapján nem jogosult rá.

|  |  |  |  |  |  |  |
| --- | --- | --- | --- | --- | --- | --- |
|  | 2009 | 2010 | 2011 | 2012 | 2013 | 2014 |
| Kifizetett összeg: | 1210 e | 1050 e | 1170 e | 960 e | 252 e | 24 e |

**Óvodáztatási támogatás**

A települési önkormányzat jegyzője az óvodáztatási támogatásra való jogosultságát – kérelmére –annak a szülőnek vagy családba fogadó gyámnak állapítja meg, akinek gyermeke tekintetében a **halmozottan hátrányos helyzet fennállását a jegyző megállapította, és** akinek gyermeke legkésőbb annak az óvodai nevelési évnek a kezdetéig, amelyben a gyermek az ötödik életévét betölti, megkezdi az óvodai nevelésben való tényleges részvételt és a kérelem benyújtását közvetlenül megelőző időszakban **legalább két hónapon keresztül** **rendszeresen jár óvodába**.

|  |  |  |  |  |  |  |
| --- | --- | --- | --- | --- | --- | --- |
|  | 2009 | 2010 | 2011 | 2012 | 2013 | 2014 |
| Kérelmező családok száma | 25 | 39 | 38 | 28 | 43 | 39 |
| Összes iktatás | 46 | 79 | 75 | 65 | 124 | 79 |
| Ebből megállapításra került (család) | 10 | 23 | 22 | 18 | 25 | 20 |
| Jogosult gyermek | 10 | 23 | 22 | 34 | 36 | 33 |
| Ebből elutasításra került | 15 | 16 | 14 | 10 | 18 | 19 |
| Kifizetett összeg: | 300 e | 350 e | 1. e | 1. e | 660 e | 480 e |

**Táborozási támogatás**

Azon általános iskolai oktatás keretében tanulói jogviszonnyal rendelkező gyermek után, akinek családjában az egy főre eső jövedelem nem haladja meg az öregségi nyugdíjminimum másfélszeresét, évente egy alkalommal táborozási támogatás állapítható meg, szorgalmi időszakban az „erdei” tábor, vagy nyári időszakban a nyári tábor költségeihez való hozzájárulásként.

|  |  |  |  |  |  |  |
| --- | --- | --- | --- | --- | --- | --- |
|  | 2009 | 2010 | 2011 | 2012 | 2013 | 2014 |
| Kérelmező családok száma | 85 | 91 | 88 | 81 | 44 | 33 |
| Összes iktatás | 90 | 93 | 110 | 99 | 88 | 62 |
| Ebből megállapításra került (gyermek) | 90 | 85 | 74 | 69 | 39 | 10 |
| Ebből elutasításra került (család) | 0 | 8 | 9 | 6 | 5 | 3 |

|  |  |  |  |  |  |  |
| --- | --- | --- | --- | --- | --- | --- |
|  | 2009 | 2010 | 2011 | 2012 | 2013 | 2014 |
| Kifizetett összeg: | 425 e | 450 e | 370 e | 310 e | 195 e | 70 e |

Az elutasítások főbb oka: az egy főre jutó jövedelem meghaladja a jogszabályban meghatározott mértéket.

**Ösztöndíj támogatás**

Ösztöndíj-támogatás állapítható meg azon nappali rendszerű általános iskola felső tagozatán tanulmányokat folytató gyermek részére, aki esetében az együtt élők összjövedelméből számított egy főre eső jövedelem nem haladja meg az öregségi nyugdíjminimum 200 %-át. Az ösztöndíj-támogatás azon 5-8. osztályos (2014-ben 5-12.osztályos) iskolai tanulmányokat folytató gyermek részére állapítható meg, aki az 5. osztály első félévi, ill. az ezt követő év végi, továbbá a következő tanítási évek félévi és év végi tanulmányi eredménye alapján a négyes átlagot elérte.

|  |  |  |  |  |  |  |
| --- | --- | --- | --- | --- | --- | --- |
|  | 2009 | 2010 | 2011 | 2012 | 2013 | 2014 |
| Kérelmező családok száma | 98 | 108 | 100 | 86 | 62 | 81 |
| Összes iktatás | 226 | 266 | 187 | 205 | 136 | 186 |
| Ebből megállapításra került (család) | 75 | 81 | 82 | 70 | 50 | 67 |
| Ebből megállapításra került (gyerek) | 79 | 88 | 86 | 77 | 55 | 72 |
| Ebből elutasításra került | 23 | 27 | 18 | 16 | 12 | 14 |

Az elutasítások főbb oka: az egy főre jutó jövedelem meghaladja a jogszabályban meghatározott mértéket.

|  |  |  |  |  |  |  |
| --- | --- | --- | --- | --- | --- | --- |
|  | 2009 | 2010 | 2011 | 2012 | 2013 | 2014 |
| Kifizetett összeg: | 3792 e | 4749 e | 4124 e | 3428 e | 3263 e |  |

1. **AZ ÖNKORMÁNYZAT ÁLTAL BIZTOSÍTOTT SZEMÉLYES GONDOSKODÁST NYÚJTÓ ELLÁTÁSOK BEMUTATÁSA**

**A Bischitz Johanna Integrált Humán Szolgáltató Központ gyermekvédelmi tevékenységekkel kapcsolatos szolgáltatásai biztosításának módja Erzsébetvárosban**

A Bischitz Johanna Integrált Humán Szolgáltató Központot (a továbbiakban: Humán Szolgáltató) Erzsébetváros Önkormányzatának Képviselő-testülete jogutódlással hozta létre 2012. március elsejével a korábbi Erzsébetvárosi Egyesített Szociális és Gyermekjóléti Intézmény (ESZGYI), valamint az Erzsébetvárosi Egészségügyi Szolgálat (ERESZ) összevonásával. Az Erzsébetváros szociális szolgáltatásait biztosító integrált intézmény – amely a családi és gyermekjóléti szolgáltatások, az idősellátás, valamint az egészségügyi ellátások, mint védőnői szolgálat és orvosi ellátás szakmai kapcsolódásaként került létrehozásra - családi- és gyermekjóléti alapellátásait a Hetedhét Gyermekjóléti Központ, az Esély Családsegítő és Foglalkoztatási Tanácsadó Szolgálat, valamint a három kerületi bölcsőde biztosítja.

Budapest Főváros VII. kerület Erzsébetváros Önkormányzatának Képviselő-testülete által 2013 decemberében elfogadott Egészségügyi és Szociális Ágazatai Stratégiai Terv - és a hozzá kapcsolódó Szolgáltatási Terv fejlesztési céllal átszervezte a kerületi humán szolgáltatások rendszerének szolgáltatásszervezési gyakorlatát. A Stratégia iránymutatásai megteremtették a feladatalapú finanszírozáshoz szükséges szakmai keretet az intézményekre váró munkaszervezési feladatok elvégzéséhez. A Stratégia és a hozzá kapcsolódó Szolgáltatási Terv a 2014-2017. évben bevezeti a szolgáltatásintegráció gyakorlatát Erzsébetvárosban. A 2014. évben a kerületi humán szolgáltatásokat biztosító Bischitz Johanna Integrált Humán Szolgáltató Központban bevezetésre került a Stratégiára épülő Területi Ellátási Modell. Az új szolgáltatásszervezési modell hiánypótló mintaprogram, mely garanciális minőségügyi programként funkcionálhat az új gazdasági-társadalmi kihívásokhoz igazodó szakmai működés rendszerében. Az átalakulás a családi és gyermekjóléti ellátások területén zajlott le elsőként, a munkaszervezés területén elvégzett fejlesztések eredményei 2014-ben már megjelentek a feladatellátásban az intézményi egységek együttműködésében.

**A Hetedhét Gyermekjóléti Központ 2014. évi tevékenysége**

A Központ alapfeladatához tartozik a gyermekek veszélyeztetettségének megelőzése, megszüntetése, a gyermekek családjaikban történő nevelkedésének elősegítése érdekében a gyermekvédelmi jelzőrendszer működtetése a gyermekek testi, lelki egészségének elősegítése, a családban való nevelkedés támogatása, a családban jelentkező problémák, zavarok enyhítése és megszüntetése, továbbá a gyermekotthonban, nevelőszülőknél nevelkedő gyermekek családjukba történő visszagondozása.

Az intézmény kötelezően ellátandó feladatai körében a következő szolgáltatásokat nyújtja:

* komplex családgondozás,
* jogi tanácsadás,
* pszichológiai konzultáció biztosítása,
* fejlesztő pedagógiai szolgáltatás,
* a jelzőrendszer működtetése és szakmaközi találkozók szervezése,
* prevenciós tevékenység.

A gyermekjóléti szolgáltatás központként működik, ebből eredően további kötelezően ellátandó feladatkörei:

* a kórházi szociális munka,
* a kapcsolatügyelet,
* az utcai szociális munka és krízisügyelet, mely telefonos krízisszolgálat működtetésével valósul meg.

A kötelezően ellátandó feladatok körében az utcai szociális munka került átszervezésre a 2014. évben. Tekintettel arra, hogy a „Klauzál téri gyermek-urbitális” elnevezésű szabadidős programsorozat elérése a 2012-2013. évben csökkenő tendenciát mutatott a résztvevők száma szerint, így a 2014. évben a prevenciós programok népszerűsítését célzó megkereső utcai szociális munka váltotta fel a tevékenységet az éjszakai sportklubhoz kapcsolódóan.

A Központ kötelezően ellátandó feladatként **prevenciós tevékenységet** végez, melynek tartalma az erőforrások függvényében alakul. A Területi Ellátási Modell bevezetése óta a prevenció sok esetben szakmaközi együttműködések keretében valósul meg. Az „Egészséges száj világnapja” alkalmából megvalósított programra a Gyermekfogászat és a Gyermekjóléti Központ együttműködésében került sor, a nyári táborokat a Családsegítő Szolgálat és a Gyermekjóléti Központ munkatársai közösen valósították meg.

A prevenciós színtéren végzett tevékenységek körét a Humán Szolgáltató a 2013. évtől már az ügyféligényekhez igazodva határozta meg. Az igénybevételi statisztikák tükrében az alábbi prevenciós programok kerültek megvalósításra a 2014. évben:

* out-door programok,
* Firka Rajzszakkör,
* Baba-mama klub,
* tanulássegítés,
* nyári családos tábor,
* kamasztábor,
* ünnepekhez kapcsolódó programok (Karácsony, Gyermeknap),
* Hetedhét Éjszakai Sportklub.

A prevenciós szerepvállalás az iskolai színtérre is kiterjedt. A 2014. évben a pályaválasztás és pénzgazdálkodási ismeretek témakörében került sor interaktív foglalkozássorozat megvalósítására, melyhez a Baross Gábor Általános Iskola - 1078 Budapest, Hernád utca 42-46. - biztosította a helyszínt. Összesen 4 alkalommal került sor prevenciós foglalkozás megvalósítására iskolai színtéren - 2014. május 20., 21., 30. és június 3. -, alkalmanként 20-25 gyermek részvételével. A 2014. évtől hangsúlyosabb szerepet kapott a prevenciós színtéren kiemelt érdeklődésre számot tartó táboroztatás. A „családos tábor” mellett kamasztábor megrendezésére is sor került, továbbá napközis táborprogramon is részt vehettek a halmozottan hátrányos helyzetű gyermekek a Humán Szolgáltató és a MAZS Alapítvány együttműködésében (a napközis tábort vezető szakembergárdát a Humán Szolgáltató Gyermekjóléti Központja biztosította, az együttműködés keretében az Alapítvány lehetővé tette, hogy a Központtal kapcsolatban álló, 15 fő hátrányos helyzetű gyermek térítésmentesen vehessen részt a programon).

A szolgáltatások igénybevétele a kapcsolatfelvétel módja szerint két módon történhet: az ügyfelek önként felkeresve kérik a Központ segítségét a felmerülő problémák megoldásában, illetve a Központ veszi fel hivatalból a kapcsolatot a családdal jelzés érkezése következtében (valamely jogszabályban nevesített jelzési kötelezett szakember vagy intézmény, illetve lakossági bejelentő tájékoztatására). A 2014. évben a szolgáltatásintegrációs Területi Ellátási Modellnek köszönhetően az integrált intézményen belüli, ún. belső átjelzések száma nőtt, mely elsősorban az esetvitelt segítette a családok támogatása során (az esetészlelések számának jelentős növekedése nem volt tapasztalható).

Általánosságban elmondható, hogy az erzsébetvárosi családok komplex nehézségekkel küzdenek, a problémák az előző évekhez hasonlóan a legtöbb esetben halmozottan vannak jelen. A családok a következő problémák miatt álltak kapcsolatban a Központtal:

* Szociális problémák: lakhatási problémák, anyagi nehézségek, munkanélküliség, várandós anya szociális válsághelyzete
* Fizikai és érzelmi elhanyagolás, veszélyeztetettség
* Családon belüli kapcsolati problémák, családon belüli erőszak
* Addiktív szerekkel kapcsolatos abúzusok
* Pszichés problémák
* Gyermeknevelési, intézménybe való beilleszkedési problémák, magatartási és teljesítményzavar

**Várandós anyák szociális válsághelyzete:**

Az ügyfelek, illetve a jelzőrendszeri tagok jelzése alapján az intézmény munkatársai közvetítik a rászorulók számára az elérhető kerületi szolgáltatásokat, szükség esetén az átmeneti elhelyezést biztosító ellátásokat. 2012-ben 13 fő (4 fő kiskorú) szociális válsághelyzetben lévő édesanyával állt kapcsolatban a Központ, a 2013. évben ez az adat 36 fő (4 fő kiskorú), míg a 2014. évben ismét csökkenő tendencia volt tapasztalható a várandósság során tapasztalt válsághelyzet tekintetében, 10 fő (2 kiskorú) került a Központ látóterébe szociális válsághelyzetben lévő várandós anyaként. Esetükben továbbra is a szociális és lakhatási problémák halmozottan jelentek meg, a családgondozók az elérhető szociális támogatásokat, szolgáltatásokat közvetítették, illetve a férőhelyek függvényében kérelmezték és támogatták az ügyfelek elhelyezését a csepeli Magyar Vöröskereszt Családok Átmeneti Otthonában, illetve a kerületi Sorsunk és Jövőnk Szeretetszolgálat Családok Átmeneti Otthonában, továbbá a fővárosi, országos illetékességi területtel dolgozó átmeneti és krízisotthonokban is.

**A Hetedhét Gyermekjóléti Központ családgondozási eseteinek száma és gyermekszáma**

**a kezelt probléma típusa szerint**

|  |  |  |  |  |
| --- | --- | --- | --- | --- |
| Probléma | Kezelt problémák száma (halmozott adat) | | Gondozott gyermekek | |
| **2013. év** | **2014. év** | **2013. év** | **2014. év** |
| Anyagi (lakhatás, megélhetés) | **366** | **403** | **271** | **273** |
| Gyermeknevelési | **227** | **242** | **176** | **181** |
| Intézménybe való beilleszkedési nehézség | **145** | **147** | **95** | **75** |
| Magatartás/teljesítményzavar | **155** | **151** | **103** | **97** |
| Családi konfliktus | **183** | **176** | **144** | **127** |
| Szülő, család életvitele | **345** | **382** | **131** | **89** |
| Szülői elhanyagolás | **273** | **273** | **114** | **171** |
| Családon belüli bántalmazás | **163** | **129** | **94** | **60** |
| Fogyatékosság, retardáció | **17** | **17** | **9** | **7** |
| Szenvedélybetegség | **117** | **117** | **23** | **23** |
| **Összesen** | ***1991*** | ***2037*** | ***1160*** | ***1103*** |

A gondozásba került gyermekek száma az előző évivel közel azonos (némi csökkenést mutat), a problémák mélyülése azonban továbbra is jellemző, a csökkenő gondozotti szám mellett is növekedő tendenciát mutat a kezelt problémák száma, különösen a lakhatás bizonytalansága. Bár az átmeneti nevelésbe vételek csökkenő tendenciát mutattak, az ideiglenes hatályú elhelyezések száma érzékelhető növekedést mutatott, több esetben arra csak a család vándorló életmódja miatt került sor más kerületben vagy településen. A gondozási mutatók egyéb tekintetben hasonlóak. A 2014. évben a fejlesztést célzó új munkaszervezési gyakorlatok és adatelemzések átláthatóbbá és hatékonyabbá tették a gondozási folyamatokat még az esetkezelést jelentősen nehezítő, rendkívül magas számú munkavállalói fluktuáció mellett is. A valósan esetkezelést igénylő esetek száma az ellenőrzések, esetmegbeszélések és ügyfélsűrűségi mérések alapján általánosságban 600 fő gyermek, és körülbelül 380-400 család esete igényel egyidejűleg aktív gondozási tevékenységet.

**Gondozási mutatók**

|  |  |  |
| --- | --- | --- |
|  | 2013. év | 2014. év |
| Családgondozások száma | 885 | 863 |
| Védelembe vett gyermekek száma | 71 | 70 |
| Ideiglenes hatállyal elhelyezettek száma | 15 | 21 |
| Átmeneti neveltek száma | 177 | 141 |
| Tartós neveltek száma | 6 | 4 |
| Utógondozottak száma | 6 | 4 |
| Pártfogói felügyelet alatt állók száma | 0 | 3 |
| Utcai szociális munka | 130 | 46 |

Az Egészségügyi és Szociális Ágazatai Stratégiai Terv - és a hozzá kapcsolódó Szolgáltatási Terv – a gondozási folyamatok területén is meghatároz feladatokat, célja az intézményközpontú működéstől való elmozdulás, ügyfélközpontú szolgáltatási rendszer létrehozása. A szemléletváltás már a 2014. évben megjelent „a házhoz vitt” szolgáltatások tekintetében. A családlátogatások száma – az intézményben tapasztalható magas fluktuáció ellenére is – nőtt, több esetben közös családlátogatásra kerül sor a szolgáltatásintegrációs esetvitel során (a védőnői, illetve családsegítő szolgálat munkatársai együtt keresik fel az ügyfelet otthonában a kompetenciaalapú feladatellátás jegyében).

**A Hetedhét Gyermekjóléti Központ 2013 - 2014. évi szakmai tevékenysége számokban kifejezve (halmozott adat)**

|  |  |  |
| --- | --- | --- |
| **SZAKMAI TEVÉKENYSÉG** | **2013. év** | **2014. év** |
| személyes ügyfélfogadás | 2359 | 1637 |
| családlátogatás | 861 | 1031 |
| intézménylátogatás | 199 | 31 |
| ügyintézés | 5478 | 4032 |
| helyezési tárgyaláson való részvétel | 19 | 11 |
| védelembe vételi tárgyaláson részvétel | 31 | 75 |
| védelembe vétel felülvizsgálati tárgyaláson való részvétel | 22 | 26 |
| átmeneti nevelésbe vétel felülvizsgálati tárgyaláson való részvétel | 33 | 15 |
| jelzőrendszeri tagokkal kapcsolatfelvétel | 424 | 452 |
| esetkonferencia, esetmegbeszélő | 33 | 11 |
| csoportfoglalkozás | 91 | 88 |
| ügyfelek közvetítése más szolgáltatásba | 280 | 243 |
| más kolléga esetében való közreműködés | 187 | 143 |
| adományközvetítés | 510 | 446 |
| kórházi szociális munka | 2 | 24 |
| utcai szociális munka | 6 | 42 |
| kapcsolatügyelet | 19 | 28 |
| drogprevenció | 70 | 43 |
| szakemberekkel, kollégákkal eset átbeszélése | 704 | 538 |
| iskolai szociális munka | 439 | 16 |
| tanácsadás | 1802 | 1775 |
| információnyújtás | 4745 | 2777 |
| segítő beszélgetés kliensekkel | 1764 | 1408 |
| mediáció, konfliktuskezelés | 6 | 2 |
| családterápia | 1 | 0 |

**A 2014. évben a következő szakmaközi találkozók megvalósítására került sor:**

* 1. Éves Gyermekvédelmi Tanácskozás – 2014. március 28.
  2. A menekült- és oltalmazott-integráció feladatai a családi- és gyermekjóléti alapellátások rendszerében. A vérszerinti szülő támogatásának lehetőségei az integrált intézményben a szakellátásban élő, átmeneti nevelt gyermekek hazagondozása során. Partnerintézmény a Humán Szolgáltatón belül: Esély Családsegítő Szolgálat – 2014. április 8.
  3. A gyermekvédelmi észlelő- és jelzőrendszer működtetése kapcsán a gyermek bántalmazásának felismerésére és megszüntetésére irányuló módszertani ajánlás bemutatása. Partnerintézmény: oktatási és nevelési intézmények – 2014. október 21.
  4. A gyermekvédelmi észlelő- és jelzőrendszer működtetése kapcsán a gyermek bántalmazásának felismerésére és megszüntetésére irányuló módszertani ajánlás bemutatása. A Védőnői Szolgálat és a Gyermekjóléti Központ együttműködésének gyakorlata a bántalmazás kezelésében. Partnerintézmény: a Humán Szolgáltatón belül a Védőnői Szolgálat – 2014. november 17.

**Körzeti Szolgáltató Fórumülések: (Résztvevők: a Humán Szolgáltató szakemberei)**

* 1. 2014/I Körzeti Szolgáltató Fórum: A Területi Ellátási Modell és a kapcsolódó lakossági tájékoztató füzet bemutatása. A Humán Szolgáltató Védőnői Szolgálatának bemutatkozása. A Területi Ellátási Modell által meghatározott munkaszervezési feladatok protokollja - Az integrált intézményen belüli átjelzési és tájékoztatatási, intézkedési kötelezettség protokollvázlatának áttekintése.

„Narancs” szektor fórumülése – 2014. július 10.

„Zöld” szektor fórumülése – 2014. július 17.

„Lila” szektor fórumülése – 2014. július 24.

„Kék” szektor fórumülése – 2014. augusztus 14.

* 1. 2014/II Körzeti Szolgáltató Fórum: A Területi Ellátási Modell bevezetésének tapasztalatai, a 2014. év értékelése. Az álláskereső nők munkaerő-piaci aktivizálása Erzsébetvárosban. A 2015. munkatervhez kapcsolódó fejlesztési irányok.

„Narancs” szektor fórumülése – 2014. november 20.

„Zöld” szektor fórumülése – 2014. november 27.

„Lila” szektor fórumülése – 2014. december 4.

„Kék” szektor fórumülése – 2014. december 11.

Az integrált intézményben zajló fejlesztési feladatokban a Gyermekjóléti Központ jelzőrendszert működtető szolgáltatóként jelentős szerephez jut. A Területi Ellátási Modell bevezetésével több együttműködési pont kezdeményezésére került sor a családi és gyermekjóléti alapellátások területén, illetve közös ügyfélkörrel rendelkező szakemberek között. A prevenciós tevékenységeken túl az esetkezelésben is megjelennek a szolgáltatásintegráció elemei – közös családlátogatások, rendszeresebb átjelzési gyakorlat a Védőnői és Családsegítő Szolgálattal -, továbbá a rendszeres szakmaközi fórumokon a közös munkát elősegítő belső megállapodások és jó gyakorlatok kerülnek kidolgozásra. A 2014. évben is sor került a partnerhálózat bevonására az ügyfelek támogatásában. A Lipóti Pékség napi rendszerességgel ajánl fel pékárut azon ügyfeleink részére, akiknek a napi élelmiszer beszerzése is gondot okoz, a Budapest Bike Maffia nevű civil szervezet rendszeresen szállít 1-2 hétre elegendő élelmet az általunk delegált rászoruló családok számára. Az Ételt az Életért Alapítvány élelmiszerosztó programjába is rendszeresen delegálunk ügyfeleket. A Karácsonyi időszakban 200 család részesülhetett zöldségadományban a Cserdi község által a Budapest Bike Maffiával való együttműködésünknek köszönhetően. Az Alapvető Egyesületen keresztül tárgyadományokhoz való hozzájutásban segítjük a családokat, továbbá egyre több a kerületi, névtelen civil adományozó is (gyermekruhák, játékok, tanszerek). Tapasztalataink szerint egyre nagyobb szükség van a külső erőforrások felkutatására, ennek okán a civil- és intézményi partnerhálózat működtetésének köszönhető adományközvetítés a 2015. évben már szolgáltatásintegrációban valósul meg, lehetővé téve a támogatások szélesebb körű (bármely telephellyel kapcsolatban álló ügyfél számára történő) elérését.

**Az Esély Családsegítő és Foglalkoztatási Tanácsadó Szolgálat gyermekvédelmi tevékenységhez kapcsolódó szolgáltatásai**

A korábban két telephelyen működő szolgáltatás, az Esély Családsegítő Szolgálat és Esély Családsegítő Szolgálat Foglalkoztatási Tanácsadó Szolgálata 2014 február elején egy telephelyre költözött. Az új intézményi telephelyre való költözéssel a munkafeltételek jelentősen javultak.

A szolgáltatást megkeresőkre továbbra is két alapvető problématípus jellemző, az eladósodás és a munkanélküliség. A Családsegítő Szolgálat 2014-ben is fontosnak tartotta a szolgáltatások elérhetőségének támogatását, a kerületi lakosok szélesebb körű tájékoztatása érdekében az év első felében több alkalommal települtünk ki külső helyszínekre a kerületben. Mindezek mellett a szolgáltatások minőségi fejlesztésében a legkiemeltebb feladat a szakmaközi együttműködések bővítése, melyhez ideális alapot jelent a 2014. évben bevezetésre kerülő új munkaszervezési modell, a Területi Ellátási Modell. Az átszervezéssel egy időben a feladatok/szolgáltatások szétválasztása is megtörtént.

Jelentős változásként jelent meg 2014-től a menekült és oltalmazott státuszban lévő ügyfelek támogatásával kapcsolatos tevékenységek megjelenése. A menedékjogról szóló 2007. évi LXXX. törvény hatályba lépésével a családsegítő szolgálatokhoz új ellátandó feladatok delegálódtak. A menekült személyekkel végzett integrációs munka többletfeladatainak ellátása a meglévő humánerő-források átcsoportosításával került biztosításra.

2014 márciusáig - az elmúlt évek gyakorlata alapján - a Családsegítő Szolgálat a Gyermekjóléti Központtal, valamint az idősellátás telephelyeivel működött együtt a legaktívabban. A Gyermekjóléti Központtal közös szakmai programok, tevékenységek 2014-ben:

* a Gyermekjóléti Központ által szervezett szakmaközi tanácskozáson való részvétel három alkalommal (védőnőkkel, iskolai gyermekvédelmi felelősökkel együtt)
* közös esetmegbeszélő több alkalommal
* családos tábor megvalósítása
* részvétel az Erzsébetvárosi Kábítószerügyi Egyeztető Fórum megbeszélésein.

Folyamatos volt a kapcsolattartás a szociális étkeztetés és a házi segítségnyújtás szolgáltatásban dolgozó kollégákkal, kölcsönösen jeleztek egymásnak, amennyiben a saját kompetencia határukat meghaladó és a másik szervezeti egység feladatkörébe tartozó problémával, esettel találkoztak.

A Családsegítő Szolgálat kapcsolatot tart:

* Budapest Főváros VII. kerület Erzsébetvárosi Polgármesteri Hivatal Humánszolgáltató Irodájával (adósságkezelési szolgáltatás területén dilemmák, kérdések, változások)
* Munkaügyi Központ (az együttműködés új formáinak kialakítása)
* Jaffe Családsegítő Szolgálat
* ERVA Nonprofit Zrt. (közfoglalkoztatással foglalkozó csoport, lakásügyi csoport)
* Sotéria Alapítványhoz (megváltozott munkaképességű pszichiátriai beteg ügyfelek munkakeresése kapcsán).

A szakmaközi együttműködést lényegesen átalakította a márciusban beindult Területi Ellátási Modell. A modell egyik fontos célkitűzése, intézményen belül a szakmaközi együttműködést átláthatóvá tegye, a kompetencia-határokat tisztázza, ezáltal hatékony működési módot biztosítson intézményen belül és hatékonyabb és adekvát segítséget nyújtson a jogosult igénybevevők részére.

A beérkező jelzések alapján továbbra is azt állapíthatjuk meg, hogy a felnőtt lakosság körében a legveszélyeztetettebbek az idős, egyedül élő emberek, az alkohol problémával küzdők, a pszichiátriai betegek és munkanélküliek. A jelzések zöme magánszemélyektől, lakóközösségből érkezik, de jeleznek a kórházi szociális munkások, azonban az orvosok ritkábban. A Családsegítő Szolgálat a körzeti fórumok összehívásában szervezőként, a megtartása során aktív részvevőként is szerepet vállal.

A jelzőrendszer főbb tevékenységei:

Ebben az évben ismét körlevélben tájékoztattuk a jelzőrendszer tagjait a jelzési kötelezettségükről. A jelzőrendszer bővítése érdekében a kerületben működő egyházak számára is küldtünk megkereső levelet.

Két alkalommal került sor a körzet fórumaira, ahol az adott körzet szakemberei egyeztettek a területen belüli feladatokról.

Az első fórumon a Családsegítő Szolgálat, a másik fórumon a Családsegítő Szolgálat foglalkoztatási tanácsadói szolgáltatása, illetve annak egy részeleme, a MASNI szolgáltatás (Munkaerő-piaci Aktivizálást Segítő Nőbarát Iroda) mutatkozott be.

A Hetedhét Gyermekjóléti Központban több alkalommal vettek részt esetmegbeszélőn és esetkonferencián közös eseteik ügyében.

Részt vettek az éves Gyermekvédelmi Tanácskozáson.

A segítségnyújtás közvetlen módjai közül a természetbeni juttatások közvetítése erőteljesebbé vált, ezek közül kiemelkedik az Ételt az Életért, a Krisna tudatú Hívők alapítványa által osztott napi egyszeri meleg étel, amelynek kiosztásához az Önkormányzat biztosít helyiséget. A kerület lakosai közül naponta 400 fő tudja igénybe venni ezt a szolgáltatást. Az ételosztás szervezésében, koordinálásában a Családsegítő Szolgálat is aktív szerepet vállalt. A helyi Vöröskereszt szervezetével való jó intézményi együttműködés következtében az intézmény által javasolt rászoruló családok több alkalommal részesülhettek élelmiszer csomagban.

A Családsegítő és Foglalkoztatási Tanácsadó Szolgálat 2014-ben 1125 személynek/családnak nyújtott szolgáltatást, összesen 8307 megjelenési alkalommal. Ebből 233 új ügyfél volt. Ezek az adatok azt mutatják, hogy a Családsegítő az előző évhez képest szinte ugyanannyi embernek nyújtott szolgáltatást, ugyanakkor a megkeresések száma csökkent. (2013-ban 1127 személy jelent meg a Szolgálatnál 9291 alkalommal, ebből 599 új esetként.) Az eltérésre magyarázatot ad egyrészt az, hogy a Családsegítő Szolgálat két telephelyről egy telephelyre költözött, és a cím megváltozását sok esetben nem tudták követni a kerületben élők, ugyanakkor a forgalmat megnövelte a menekültekkel való rendszeres kapcsolattartás.

Az év folyamán 703 gondozási eset volt folyamatban (2013-ban 920), a két telephely összevonását, illetve az októberi szakmai ellenőrzést követően 336 eset lezárására került sor (2013-ban 136 eset). A gondozási folyamat akkor indul el, ha az ügyfél problémája olyan jellegű, amely nem oldható meg az első beszélgetés keretében információadással, vagy ügyintézéssel. Sok esetben elegendő volt az egyszeri, segítő beavatkozás (pl. valamilyen információadás, a védendő fogyasztói nyilvántartásba vételhez való segítség, egyéb támogatások igénylése), az ügyek zöme azonban többszöri találkozást, más jellegű beavatkozást igényelt.

**Az igénybevevők nemek szerinti megoszlása**

|  |  |  |
| --- | --- | --- |
| **Nem** | **Fő/%** | **Százalék** |
| Nő | 430 | 61.2 |
| Férfi | 273 | 38.8 |
| Összesen: | 703 | 100% |

Jellemzően az igénybevevők között sokkal magasabb a nők aránya, hiszen a család általában a nőt/anyát delegálja az ügyek intézéséhez. A 2013-as évhez képest ezt a számot 2014-ben módosította a menekültek megjelenése, mivel közülük kiemelkedően magas a férfiak aránya. (2013-ban férfiak aránya 28,5%).

**Az igénybevevők életkori megoszlása**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Életkor** | **6 éves és fiatalabb** | **7-13 éves** | **14-17 éves** | **18-34 éves** | **35-49 éves** | **50-61 éves** | **62 éves és idősebb** | **Összesen** |
| Összesen: | 0 | 0 | 0 | 149 | 190 | 263 | 101 | 703 |
| % | 0 | 0 | 0 | 21.2% | 27% | 37.4% | 14.4% | 100% |

Az életkori megoszlás alapján látható, hogy az aktívkorú ügyfelek száma megnőtt, ami magyarázható a menekültek megjelenésével, akik jellemzően a 18-34 év közötti korosztályból kerülnek ki (2013-ban: 12,5%).

**Az ügyfelek gazdasági aktivitása**

|  |  |  |
| --- | --- | --- |
| Gazdasági aktivitás | Fő | Arányuk |
| Aktív kereső | 120 | 17.1% |
| Munkanélküli | 215 | 30,6% |
| Inaktív | 261 | 37.1% |
| Ebből: nyugdíjas | 92 | 13.1% |
| Eltartott | 9 | 1.3% |
| Ebből: gyermek- és fiatalkorú (0-17 éves) | 6 | 0,8% |
| Összesen | 703 | 100,0% |

A Családsegítő Szolgálatban megjelent ügyfelek több mint egyharmada (261 fő 37,1%) inaktív személy. Az elmúlt évekhez viszonyítottan magasabb arány a migránsok/oltalmazottak megjelenésével magyarázható, akik részére rendszeres pénzbeli ellátást – integrációs támogatást - állapítanak meg az együttműködés időtartalmára (maximum két év), de a munkaerőpiacon nem jelennek meg. (Migránsok/oltalmazottak száma: 74 fő, ebből mindösszesen egy fő dolgozott.)

Az ügyfelek közel harmada munkanélküli személy, (215 fő 30,6%), náluk jellemző a problémák halmozódása, az anyagi és mentálhigiénés nehézségek egymásra épülése.

**Családi összetétel**

|  |  |  |
| --- | --- | --- |
| Egyedül élő | 247 fő | 35 % |
| Gyermekét egyedül nevelő kétszülős család | 108 fő | 15 % |
| Gyermekét egyedül nevelő egyszülős család | 96 fő | 13 % |
| egyéb | 252 | 37 % |
| összesen | 703 | 100 % |

A családi összetétel szempontjából kiemelkedően magas az egyedül élők aránya (247 fő, 35%), akik a természetes támaszok hiánya miatt intézményes segítséget is igényelnek.

A szolgáltatást igénybe vevők közül jelentős a gyermeket nevelő kétszülős családok, valamint a gyermeküket egyedül nevelő szülők száma (összesen: 204 fő, 28%).

**Ügyfelek iskolai végzettsége**

|  |  |  |
| --- | --- | --- |
| Általános iskola 8 osztályánál kevesebb | 41 | 6 % |
| Általános iskola 8 osztálya | 272 | 39 % |
| Középfokú végzettség | 343 | 48 % |
| ebből gimnázium | (106) | (15 %) |
| Felsőfokú végzettség | 47 | 7 % |
| összesen | 703 | 100 % |

Az ügyfelek valamivel több, mint harmada általános iskolai végzettséggel rendelkezik (39 %). Mindamellett, hogy nehezebben helyezkednek el a munkaerő-piacon, várható jövedelmük is sokkal alacsonyabb. Általában megélhetési problémával keresik fel az intézményt. A középfokú végzettséggel rendelkezők aránya magasnak mondható (343 fő, 48%), jellemzően sok problémával küzdő személyek, családok, akik anyagi, foglalkoztatási és mentális problémával fordulnak a szolgálathoz.

Az esetkezelést és családgondozást kiegészítő szolgáltatások:

A Családsegítő Szolgálat az esetkezelésen és családgondozáson felül a következő kiegészítő szolgáltatásokat nyújtja a lakosság részére:

* adósságkezelési tanácsadás,
* foglalkoztatási tanácsadás,
* konfliktuskezelés és mediáció,
* családterápia és családkonzultáció,
* jogsegély szolgáltatás,
* pszichológiai tanácsadás,
* oltalmazottakkal és menekültekkel történő kötelező együttműködés 2014-től,
* valamint a rendszeres szociális segélyezettekkel való együttműködés beilleszkedési programon keresztül.

2014. év első felében heti 3 órában pszichiáter, szeptembertől pszichológus segíti a szolgálat munkatársainak munkáját. A két szakembert a 2014-es évben 39 személy kereste fel, összesen 108 alkalommal.

Az intézményben heti 3 órában történik jogi tanácsadás. A jogászt 253 személy kereste fel 166 alkalommal, mely a 2013-as évhez képest növekedést mutat. A jogi tanácsadás nyitott szolgáltatás a kerület lakosai számára. A családok életében az anyagi és egyéb problémák mellett felmerülhetnek zavarok a családi működésben is. Bármely családtag életében felmerülő probléma hatással van az egész család működésére, ezért a családterápián az egész családdal két szakember párban dolgozik. A családterápiát 2 család vett igénybe.

Rendszeres szociális segély:

A Családsegítő Szolgálat, mint együttműködésre kijelölt szervezet, a foglalkoztatási tanácsadási szolgáltatás keretén belül 2014-ben összesen 86 fő rendszeres szociális segélyezettel kötött szerződést a beilleszkedési program teljesítésére (Szt. 33.§). A beilleszkedést segítő programok támogató, képességfejlesztő és kontroll elemeket egyaránt tartalmaznak. A munkaerő-piacra való visszavezetésen túl a szolgálat célja a tartós munkanélküliség ártalmainak lehetséges csökkentése, ennek érdekében a személyes kapcsolatra épülő egyéni tanácsadás mellett a csoportos szolgáltatások is megjelennek.

* A foglalkoztatási tanácsadást igénybe vevők számára a következő szolgáltatásokat nyújtja a Családsegítő Szolgálat:
* álláskeresési/munkavállalási tanácsadás,
* álláskereső klub, melyben számítástechnika készségfejlesztő oktatás is szervezhető,
* álláskeresési technika tréning,
* MASNI (Munkaerő-piaci Aktivizálást Segítő Nőbarát Iroda),
* valamint utánkövetés.

2014-ben összesen 351 ügyfél jelent meg egyéni tanácsadáson összesen 977 alkalommal. Az álláskeresési tanácsadás során az ügyfél segítséget kap abban, hogy pontosan megfogalmazhassa, mi érdekli, milyen képességekkel, készségekkel rendelkezik. Emellett fényképes önéletrajz és e-mail cím elkészítésére kerül sor.

Az ügyfelek egy része önállóan tud állást keresni az Álláskereső Klubban, számukra elengedhetetlen szolgáltatás az infrastruktúra biztosítása. Az ügyfelek többsége viszont támogatást igényel az álláskeresés folyamatában is, számukra a klub egy biztonságosabb közeget nyújt, ahol a tanácsadók folyamatosan elérhetőek.

Pályaorientációs foglalkozás szolgáltatásintegrációban, iskolai színtéren:

Pályaorientációs foglalkozást megtartására került sor két alkalommal a Baross Gábor Általános Iskola 7. osztályos tanulói részére. A Hetedhét Gyermekjóléti Központ programjához kapcsolódó programban két osztályfőnöki óra keretében, 45 perces időtartamban valósult meg a prevenciós foglalkozás, osztályonként 20-25 tanuló részvételével.

A Budapest Főváros Kormányhivatala Munkaügyi Központ Baross utcai Kirendeltsége által megrendezett Tavaszi Állásbörzén a Családsegítő Szolgálat foglakoztatási tanácsadási szolgáltatása ismét bemutatásra került. Az Állásbörzéken elérhető humán szolgáltatásokba is bekapcsolódott a szolgáltatás, így álláskeresési tanácsadást és próbainterjút biztosított az álláskeresők részére. Tavasszal a kirendeltség által szervezett Álláskeresési Információs Napokon is részt vettek, amelyek egy-egy, az álláskeresőket érintő témát dolgoztak fel. November hónapban a kirendeltségen a foglalkoztatást helyettesítő támogatásban részesülőknek, illetve a regisztrált álláskeresőknek szervezett csoportos tájékoztatón előadást tartottak a szolgáltatásról és a MASNI-ról.

MASNI - Munkaerő-piaci Aktivizálást Segítő Nőbarát Iroda:

A Humán Szolgáltató Családsegítő és Foglalkoztatási Tanácsadó Szolgálata 2014 októberétől egy új kiegészítő komplex szolgáltatással bővült. A MASNI (Munkaerő-piaci Aktivizálást Segítő Nőbarát Iroda) néven indított projekt a foglalkoztatási tanácsadás keretében biztosított szolgáltatás egyik eleme. Célja a kerületben élő nem foglalkoztatott nők felkészítése az önálló álláskeresésre, a legrövidebb időn belüli sikeres elhelyezkedésre. A szolgáltatást olyan VII. kerületi aktív korú, nem foglalkoztatott, szociálisan hátrányos helyzetű nők vehetik igénybe, akik motiváltak az álláskeresésben és készek a munkába állásra, de nem rendelkeznek az elhelyezkedés sikerét növelő alapvető munkaerő-piaci ismeretekkel, illetve önálló álláskeresésük mindeddig sikertelennek bizonyult. A szolgáltatást a Családsegítő és Foglalkoztatási Tanácsadó Szolgálaton keresztül lehet igénybe venni, a tanácsadóval megkötött együttműködési megállapodásban teljesült készségek elsajátítását követően. Amennyiben a kliens személyes állásinterjú időponttal rendelkezik, az ügyfeleket szépészeti szolgáltatás keretében a MASNI-ban fodrász, kozmetikus, manikűrös készíti fel a munkáltatóval való személyes találkozóra. A szépészeti szolgáltatások mellett cél az ügyfelek lelki egészségének fejlesztése és javítása - szociális-, mentálhigiénés- és pszichológiai tanácsadás által - és ezen szolgáltatások együttes jótékony hatása révén a munkaerő-piacra történő be- és visszailleszkedés elősegítése. A MASNI-ban pszichológus-, munkajogász-, valamint életvezetési tanácsadó segíti a nőket, hogy minél felkészültebbek legyenek az álláskeresésre. A gyermekes édesanyák számára a MASNI-ban töltött idő alatt gyermekfelügyeletet biztosítanak.

A szolgáltatás célcsoportja:

* kisgyermekes vagy gyermeküket egyedül nevelő nők,
* fogyatékok gyermeket nevelő nők,
* munkanélküli nők, akiknek önálló álláskeresésük nem vezetett eredményre,
* tartósan munkanélküli nők,
* alacsony nem piacképes iskolai végzettséggel rendelkező nők,
* megváltozott munkaképességű nők.

A MASNI szolgáltatásait 2014. évben összesen 38 fő vette igénybe (10 fő 2 alkalommal), 13 fő helyezkedett el a munkaerőpiacon.

**Az erzsébetvárosi bölcsődék gyermekvédelmi tevékenysége**

A bölcsőde a gyermekjóléti alapellátás részeként a gyermekek napközbeni ellátásának egyik formája. A bölcsőde a családban nevelkedő – 20 hetestől 3 éves korú – gyermekek szakszerű gondozását és nevelését végző intézmény. Mindhárom bölcsődében az egészséges gyermekek nevelése és gondozása mellett, fejlesztőpedagógus segítségével a korai fejlesztést igénylő gyermekek ellátása is folyamatos. 2014. szeptember 15-e óta a Városligeti Bölcsődében már sajátos nevelési igényű gyermek fogadására is van lehetőség. Erzsébetvárosban három bölcsőde, összesen 305 férőhellyel működik:

* Dob Bölcsőde (1074 Budapest, Dob utca 23.)
* Lövölde Bölcsőde (1071 Budapest, Lövölde tér 1.)
* Városligeti Bölcsőde (1071 Budapest, Városligeti fasor 39-41.)

Az 1966-ban alapított Dob Bölcsődében ma 120 férőhelyen, 10 csoportszobában történik a bölcsődei gondozás korcsoportonként, 20 hetes kortól 3 éves korig. A csoportszobák közvetlenül kapcsolódnak a kerthez, így lehetőség nyílik a szabad levegőn való altatásra is.

A Lövölde Bölcsőde 1974-ben nyitotta meg kapuit egy lakóház első emeletén, több lakásból kialakítva. A bölcsődei ellátás 60 főre rendelkezik működési engedéllyel, jelenleg 44 férőhelyen, négy csoportban történik a bölcsődei gondozás, nevelés, ezen felül egy különálló csoportban, szolgáltatásként, időszakos gyermekfelügyelet és játszócsoport működik. Az intézmény közvetlen kert lehetőséggel nem rendelkezik, de 2010-ben lehetőség nyílt egy, a bölcsődéhez közeli, könnyen megközelíthető játszóhely igénybevételére, ezzel könnyebbé téve a gyermekek levegőztetését. A kert közvetlen hiánya miatt a gyerekek 16 hónapos kortól kerülhetnek felvételre.

A Városligeti Bölcsőde 1980-ban épült, az akkor érvényes előírásoknak, szabványoknak megfelelően. 2013-2014-ben teljes körű átalakítás, felújítás történt az intézményben, minek következtében egy gondozási egységgel bővítették az intézményt. A férőhelyek módosítása miatt ma 125 férőhelyen, 10 csoportszobában folyik a gyermekek gondozása korcsoportonként, 20 hetes kortól 3 éves korig. Minden csoporthoz külön játszóudvar tartozik, így biztosítani lehet a gyermekek számára a délelőtti és délutáni időben a szabad levegőn való tartózkodást.

A férőhelyek száma és az ellátásszervezés formája a következőképpen alakult 2014 őszétől:

**Férőhelyek száma, az ellátás formája, szervezése**

|  |  |  |  |
| --- | --- | --- | --- |
| Intézmény | Dob | Lövölde | Városliget |
| Férőhelyek száma | 120 fő | 44 fő | 125 fő |
| 16 fő |
| Ellátás formája | bölcsődei ellátás | bölcsődei ellátás | bölcsődei ellátás |
| gyermekfelügyelet |
| Ellátottak köre (korosztály) | 6 hónapos kortól 36 hónapos korig | 16 hónapos kortól 36 hónapos korig | 6 hónapos kortól 36 hónapos korig |
| Csoportegységek száma | 5 | 2 | 5 |
| 1 |
| Csoportszobák száma | 10 | 4 | 10 |
| 2 |

Mindhárom bölcsődében a gyermekfelvétel egész évben folyamatos volt. A beiratkozás a Dob Bölcsődében központilag történik, minden szerdán 900 és 1100 óra között. 2014-ben összesen 254 kisgyermekes család adta be a jelentkezését. A KENYSZI (TEVADMIN) rendszer 2012. március 1 -jei bevezetése után csak azok a gyermekek kerülhettek felvételre, akik a VII. kerületben, lakcímkártyával igazolt, bejelentett állandó lakcímmel vagy tartózkodási hellyel rendelkeznek. Többen érdeklődtek a bölcsődei ellátással kapcsolatban, például akik a kerületben laknak albérletben, vagy itt dolgoznak, illetve a szomszédos kerületekben (VI., VIII. XIV. kerület) élnek. Az ő felvételükre 2014-ben nem kerülhetett sor, mivel a működési engedélyünk ezt nem teszi lehetővé, csak kerületi lakcímmel rendelkezők kerülhetnek felvételre. 2015-től e tekintetben jogszabály-módosítás lépett érvénybe, mely lehetőséget teremt a körzeten kívüli gyermekek felvételére is.

**Gyermekfelvételi adatok 2014-ben**

|  |  |  |  |  |  |
| --- | --- | --- | --- | --- | --- |
| Intézmény | Beíratott gyerekek száma | | Újonnan felvett gyerekek száma | Kimaradt gyerekek száma | |
| 2014. jan. 1.-én | 2014. dec. 31.-én | Óvodába ment | Egyéb okból kimaradt |
| Dob | 83 | 91 | 100 | 61 | 31 |
| Lövölde | 22\* | 43 | 52 | 22 | 11 |
| Városliget | 40\*\* | 86\*\* | 86 | 35 | 5 |
| Összesen | 145 | 220 | 238 | 118 | 47 |

\* A felújítás ideje alatt a Dob Bölcsőde fogadott be egy gondozási egységnyi kisgyermeket a Lövölde Bölcsődéből.

\*\* A felújítás alatt a Klauzál téri ideiglenes bölcsődében 42 engedélyezett férőhelyen 40 kisgyermek, majd 2014. szeptemberétől már a felújított Városligeti Bölcsődében az év végére 86 kisgyermek felvételére került sor.

A bölcsődében kötelezően fizetendő térítési díjak (gondozási, illetve étkezési díj) összegét az Önkormányzat Képviselő-testülete a 17/2013. (IV.30.) számú rendeletében határozza meg. Az Önkormányzat döntése alapján Erzsébetvárosban nem került bevezetésre gondozási díj. A fenti rendeletet 2014. május 10-től módosította a 9/2014 (V.7.) önkormányzati rendelet 3.§-a, melynek értelmében a bölcsődékben az étkezés is ingyenes lett. Az étkezési térítési díj megállapításánál 2014. május 10-ig normatív és egyéb kedvezmények is igénybe vehetők voltak megfelelő feltételek mellett. Az étkezési térítési díj eltörlése kerületünkben kedvezően érintette a szülőket.

A normatív kedvezményeket 2014-ben a következő jogszabályok állapítják meg:

* A gyermekek védelméről és a gyámügyi igazgatásról szóló 1997. évi XXXI. törvény  
  151. § (5) bekezdése
* A pénzbeli, természetbeni és személyes gondoskodást nyújtó gyermekjóléti ellátásokról szóló 17/2013. (IV. 30.) sz. Önk. rendelet 11 §.
* A fenti jogszabályok alapján a következő kedvezmények voltak nyújthatók:
* Alanyi jogon járó, 50%-os kedvezmény adható annak a családnak, ahol három vagy több gyermek van, illetve ha a bölcsődei ellátást igénybe vevő gyermek tartósan beteg vagy fogyatékos.
* A rendszeres gyermekvédelmi kedvezményben részesülő gyermek után 100%-os kedvezményt kell biztosítani a szülő számára.
* A lakóhely szerinti illetékes Önkormányzat a gyermek egyéni rászorultsága alapján további gyermekenkénti kedvezményt állapíthat meg.

**Kedvezmények felhasználása és megoszlása a három bölcsődében és összesen**

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **Kedvezmény formája** | **DOB** | | | **LÖVÖLDE** | | | **VÁROSLIGET** | | | **Összesen** | | |
| Igénybe vevők száma | Igénybe vett napok száma | Támogatás összege | Igénybe vevők száma | Igénybe vett napok száma | Támogatás összege | Igénybe vevők száma | Igénybe vett napok száma | Támo-gatás összege | Igény-be vevők száma | Igénybe vett napok száma | Támogatás össze-ge |
| Alanyi jogon járó | 19 | 1227 | 248 430 Ft | 6 | 686 | 140 842 Ft | 0 | 0 | 0 Ft | 25 | 1913 | 389 272 Ft |
| Gyermekvédelmi kedvezmény alapján járó | 28 | 2989 | 1 216 081 Ft | 13 | 891 | 365 490 Ft | 4 | 297 | 120 582 Ft | 45 | 4177 | 1 702 153 Ft |
| Önkormányzati rendelet alapján járó | 1 | 76 | 15 428 Ft | 8 | 940 | 384 898 Ft | 0 | 0 | 0 Ft | 9 | 1016 | 400 326 Ft |
| Összesen | 48 | 4292 | 1 479 939 Ft | 27 | 2517 | 891 230 Ft | 4 | 297 | 120 582 Ft | 79 | 7106 | 2 491 751 Ft |

**Kedvezmények megoszlása igénybe vevők száma szerint**

* Alanyi jogon járó 50%-os kedvezmény

Dob: 19 fő

Lövölde: 6 fő

* RGYK alapján járó 100%-os kedvezmény igénybe vevők száma szerint

Dob: 28 fő

Lövölde: 13 fő

Városliget: 4 fő

* Önkormányzati rendelet alapján járó 100%-os kedvezmény

Dob: 1 fő

Lövölde: 8 fő

A feltöltöttség és a kihasználtság számolásánál a Lövölde Bölcsőde esetében hátrányként jelenik meg, hogy az adatokat 60 férőhely szerint kell kiszámolni, azonban az időszakos gyermekfelügyelet számára fenntartott férőhelyek miatt csupán két gondozási egységben történik a bölcsődei ellátás, így a számok kevesebbet mutatnak.

**A három bölcsőde együttes kihasználtsága és feltöltöttsége**

|  |  |  |  |  |  |  |
| --- | --- | --- | --- | --- | --- | --- |
| **Hónap** | **DOB** | | **LÖVÖLDE** | | **VÁROSLIGET** | |
| **Feltöltöttség** | **Kihasználtság** | **Feltöltöttség** | **Kihasználtság** | **Feltöltöttség** | **Kihasználtság** |
| **I** | 79,17% | 55,53% | 50,00% | 30,68% | 40,00% | 27,68% |
| **II** | 81,67% | 57,25% | 58,33% | 35,50% | 42,00% | 29,85% |
| **III** | 87,50% | 60,91% | 66,67% | 44,76% | 42,00% | 30,38% |
| **IV** | 90,83% | 52,50% | 70,00% | 43,89% | 42,00% | 30,19% |
| **V** | 90,83% | 63,77% | 75,00% | 55,40% | 42,00% | 31,71% |
| **VI** | 93,33% | 63,92% | 73,33% | 55,08% | 42,00% | 30,70% |
| **VII** | 88,33% | 62,61% | 66,67% | 13,55% | 41,00% | 6,87% |
| **VIII** | 86,67% | 8,63% | 66,67% | 32,83% | 41,00% | 24,50% |
| **IX** | 75,00% | 46,78% | 58,33% | 45,53% | 56,00% | 32,07% |
| **X** | 75,00% | 50,27% | 63,33% | 49,85% | 64,00% | 44,65% |
| **XI** | 78,33% | 57,79% | 71,67% | 60,25% | 70,40% | 51,16% |
| **XII** | 94,31% | 45,79% | 70,00% | 44,72% | 68,80% | 34,97% |
| **2014. éves** | **85,08%** | **52,14%** | **65,83%** | **42,67%** | **76,84%** | **31,22%** |

A Lövölde Bölcsődében 2006 októbere óta működtetett időszakos gyermekfelügyelet és játszócsoport (Pöttöm Klub) sikeres a szülők körében. A régóta idejáró szülők és a védőnők is ajánlják a kerületi kisgyermeket nevelő családoknak a szolgáltatást, sokan az internetről és kerületi kiadványokból értesülnek erről. Bíztató, hogy a szülők elégedettsége miatt, és a jó hírnévnek köszönhetően az előző évekhez képest több „pöttömös” gyermek került át a bölcsődei ellátás csoportjaiba. A gyermekfelügyelet előzetes bejelentés alapján, heti 2-3 alkalommal, naponta legfeljebb 4 óra időtartamra vehető igénybe, reggel 7 óra és délután 16 óra között. A játszócsoportot azok a szülők igénylik, akik együtt szeretnének lenni gyermekeikkel, együtt játszanak, látják gyermeküket társaik között, tapasztalatot cserélnek, illetve tanácsot kérnek a kisgyermeknevelőktől. A szolgáltatást 2014-ben összesen 72 gyermek vette igénybe, ebből 18 fő étkezést is igényelt.

**2014. évi időszakos gyermekfelügyelet adatai**

|  |  |  |  |  |  |
| --- | --- | --- | --- | --- | --- |
| Működési adatok | | Igénybe vett alkalmak száma | Órák/Étkezések száma | Térítési díj | Befizetett összeg |
| **I. félév** | Szolgáltatás | 672 | 2056 | 350 Ft/óra | 719 600 Ft |
| Étkezés | - | 168\*/139 | 406 Ft/nap*\** | 68 040 Ft |
| *Bevétel* | | | | 787 640 Ft |
| **II. félév** | Szolgáltatás | 557 | 1968 | 350 Ft/óra | 688 800 Ft |
| Étkezés | - | 388 | 0 Ft/nap | 0 Ft |
| *Bevétel* | | | | 688 800 Ft |
| Bevétel összesen | | | | | 1 476 440 Ft |

\*2014. május 10-ig

Szakmai tevékenységüket a szakmai program figyelembevételével végzik, teljesítve az általános követelményeket, igyekezve a magas szakmai színvonal megtartását, a bölcsődei alapellátás prioritását. A szakmai program alapozza meg a bölcsődei ellátás tevékenységének megvalósítását. A gyerekek beilleszkedését elősegíti a szülőkkel való jó kapcsolat kialakítása. Ebben nyújt segítséget a „bölcsődekóstoló” ismerkedések, tájékoztató szülői értekezlet, a napi találkozások, egy adott témáról szóló megbeszélések, illetve a vezetői fogadóórák. A gyermeket és az őt körülvevő környezetet a családlátogatás alkalmával ismerik meg. A gyermek személyi- és tárgyi környezetének állandósága („saját gondozónő”rendszer) növeli az érzelmi biztonságot, alapul szolgál a tájékozódáshoz, a jó szokások kialakulásához. A „saját gondozónő” rendszer folyamatosan működik, a kisgyermeknevelők hiányzása esetén mindig a társgondozónő veszi át a gyermekek gondozását. A gyermekek elválását a szülőktől a beszoktatás segíti, amelynek lehetőségével minden szülő élt. A csoportok szakmai munkájának alapja a nevelői programban előre meghatározott irányelvek, tevékenységek alkalmazása. A választott formákat a kisgyermeknevelők beépítik a napi elfoglaltságok közé. Tevékenységek a csoportokban:

* Mozgásfejlesztés, játékos feladatok a különböző mozgásformák alkalmazásával
* Verbális fejlesztés: mondóka, vers, mese alkalmazása
* Manipuláció fejlesztése: alkotó játékok, kézügyességet fejlesztő feladatok, kirakós
* A zene hatása a gyermekekre: „tánc” – zenehallgatás mozgással kísérve, hangot adó zeneeszközök alkalmazása
* Kézművesség: természetes anyagokkal való tevékenységek, kézügyesség fejlesztése (tépés, ragasztás, festés, rajzolás)

Minden évben nyílt nap keretében kerülnek megrendezésre a programok: farsang, húsvét, gyereknap, télapó. A bölcsődék saját intézményükre szabják rendezvényeiket, így mindenhol más módon „ünnepelnek”.

Alapvető, hogy minden gyermek egyéni fejlődésének, biológiai szükségleteinek, érési folyamatának megfelelő, személyre szóló ellátást kapjon. Nélkülözhetetlen az egészséges és biztonságos környezet megteremtése, az egészségvédelem, egészségnevelés és az alapvető higiénés szokások kialakítása. Az egészségvédelem, egészségnevelés kiemelten fontos feladat. Napi nevelési feladatok egyike a környezethez való alkalmazkodás és az alapvető emberi higiénés szokások kialakításának segítése. Ügyelnek arra, hogy mindenkor érvényesüljön a folyamatosság, a szabadság, az önkéntesség és a választhatóság elve. Gondozó-nevelő munkában arra törekednek, hogy a mozgás az egész napi tevékenység szerves része legyen. A tárgyi környezet biztosítása mellett a praktikum, az akadálymentesség és az esztétikum követelményeit tartják szem előtt.

A bölcsőde a gyermekvédelmi jelzőrendszer egyik legfontosabb „jelző” intézménye. A hátrányos helyzetű és veszélyeztetett gyermekek kiszűrésének feladata mind a kisgyermeknevelőket, mind pedig a szakmai vezetőket érinti. A bölcsődei szakembereknek fontos a szülőkkel való bizalmas kapcsolat, a kölcsönös párbeszéd kialakítása, melyet nagyban megkönnyít a családokkal való közvetlen, napi kapcsolat. A kapcsolat hiányában a szakemberek nem ismernék a családok helyzetét, így nem tudnák őket segíteni. A jelzőrendszer tagjaként a bölcsődék szoros kapcsolatban állnak az intézmény egyéb telephelyein működő szolgáltatásaival, többek között a Védőnői Szolgálattal, a Gyermekjóléti Központtal és a Családsegítő Szolgálattal.

Mindhárom bölcsőde törekszik az ellátás minőségének javítására. A kisgyermeknevelők részt vettek előadásokon, szakmai napokon, házi továbbképzéseken.

A minőség javítása érdekében ebben az évben mindhárom bölcsődében befejeződtek a tervezett felújítási munkálatok. Folyamatos a bölcsődék tárgyi felszereltségének javítása.

A Bölcsődelátogató program keretén belül a szülőknek lehetőségük van a bölcsődéket előzetesen felkeresni, ahol megismerkedhetnek a kisgyermeknevelőkkel, a szakmai vezetővel, információt kaphatnak a bölcsődei ellátásról.

2014-ben a Humán Szolgáltató által bevezetett Területi Ellátási Modell a bölcsődéket, mint intézményeket nem érintette közvetlenül, de az átszervezésnek köszönhetően a jelzőrendszeres segítségnyújtás/kérés hatékonyabban működött. Átláthatóbbá vált a Családsegítő Szolgálattal, a Gyermekjóléti Központtal és a Védőnői Szolgálattal való viszonya, közvetlenebbé vált a szakmai kommunikáció.

A Bölcsődék Napja alkalmából a bölcsődékben szakmai napot tartottak, melyre személyiség- és közösségfejlesztő programokat szerveztek.

Októbertől szoros együttműködés kiépítésén dolgoztak a VII. kerületi Pedagógiai Szakszolgálat munkatársaival. Jogszabályi kötelezettségnek eleget téve a bölcsődei korai fejlesztést ők biztosítják. Az intézményeket egyenként felmérve, előre tervezett időpontokban nyújt szolgáltatást a pszichológus és a mozgás fejlesztő szakember. Mindkettejük jelenlétét a szülők és a kollégák örömmel, megnyugvással fogadták..

Augusztusban az érintett dolgozók HACCP minimumszint tanfolyamon vettek részt és sikeres vizsgát tettek az alapvető élelmiszer-higiénés előírások és folyamatok ismeretéből. Az év folyamán folyamatosan, heti, kétheti rendszerességgel tartottak házi továbbképzéseket, melynek célja az egységes szakmai munka kialakítása volt. A vezetőség jóvoltából több szakmai műhelyen is részt vehettek a kollégák, ahol a szakmához kapcsolódó, de nem feltétlenül szorosan összefüggő ismeretekkel lehettek gazdagabbak.

A bölcsődékben a gyermekorvos megbízási szerződéssel 2008 óta látja el a gyermekorvosi teendőket. Fő feladata a bölcsődébe járó gyerekek időszakos orvosi vizsgálata, felhasználva a kisgyermeknevelők által vezetett dokumentációt.

Étkeztetés

A korszerű táplálkozási elvek, illetve a Népegészségügyi Intézet ajánlása alapján, és a konyhatechnológiai eljárások figyelembevételével a Városligeti Bölcsőde vezetője az élelmezésvezetővel és a bölcsőde orvosával közösen állítja össze az étlapot, a korosztály élelmezési- és nyersanyagnormáinak figyelembevételével. A bölcsőde napi négyszeri étkezést biztosít: reggelit, tízórait, ebédet, uzsonnát. Arra törekednek, hogy minél színesebb, változatosabb ételeket, többféle ételkészítési eljárással elkészítve tálalják a gyerekeknek. Saját főzőkonyhával a Dob és a Városligeti Bölcsőde rendelkezik, jelenleg mindhárom bölcsődének az ételkészítés a Városligeti Bölcsőde főzőkonyháján történik, ahonnan autóval szállítják át az elkészített ételt. A megfelelő szállítóedényeknek köszönhetően az étel tálalási hőfokon érkezik.

A 2014. évben megvalósított felújítások, tárgyi fejlesztések:

A Városligeti Bölcsődében a felújítási munkálatok 2014 szeptemberére készültek el. Egy új egységet építettek ki az intézmény területén, így az engedélyezett gyermeklétszám 125 főre emelkedett. Minden csoportszobában teljes átalakítás történt. Ez vonatkozik a fürdőszobákra, átadókra és a szobákra is. A bölcsőde egész területe akadálymentessé vált. A konyha tárgyi és eszköz feltételei maximálisan megfelelnek a szakmai követelményeknek. Mind az udvar, mind az emeleten lévő terasz biztosítja a gyermekek nagymozgásos tevékenységét. Minden csoportban kibővült a játékkészlet, a játszóudvar is az előírt modern játékokkal bővült.

A Dob Bölcsődében a nyílászárók cseréje és a fűtés korszerűsítése történt meg. Az új épület melletti játszóudvar visszakerült az intézményhez, a beton lapok egy részét gumi lapokra cserélték, a homokozó körbekerített betonos szélét bevonták faborítással, füvesítettek. A konyha korszerűsítése októberben befejeződött, jelenleg tálaló konyhaként működik.

A Lövölde Bölcsőde 2013 decemberében költözött vissza a teljesen felújított intézménybe.

2014-ben a legfőbb feladat - a felújítási munkák után - a férőhelyek feltöltése volt. A Lövölde Bölcsőde 2013. december 3-án 18 gyermekkel költözött vissza a felújított bölcsődébe. Január 2-án 22 gyermekkel indította az évet. A Városligeti Bölcsőde 2014. szeptember 15-én nyitotta meg újra kapuit.

**A Védőnői Szolgálat gyermekvédelmi tevékenysége**

A védőnői ellátás a 49/2004 (V.21.)EszCsM rendelet alapján történik, amely szerint az ellátási területen bejelentett lakosokat látja el, ezen túlmenően az életvitelszerűen tartózkodó azon személyeket is, akikről tudomást szerez.

A kerületi állandó lakosságon felül nagy a kerületi lakosok fluktuációja, magas a magyarul nem beszélő külföldi ellátandók száma (kínai, vietnámi, mongol, nigériai, filippínó, azeri, orosz, ukrán, stb.), egyre több a bevándorló, vagy a fejletlen országokból érkező, tanulmányait itt végző nem biztosított gondozott.

A Védőnői Szolgálat két tanácsadóban végzi komplex tevékenységét, kiegészítve a gondozott gyermekek otthonában történő látogatásokkal. Általánosságban elmondható, hogy Erzsébetvárosban az elmúlt évben csökkent a gyermekek létszáma (elvándorlás, alacsonyabb születési szám, stb.). Az iskola egészségügyi ellátáshoz kapcsolódóan 12 iskolában az iskolaorvosok, 5 iskolában gyermekorvosok látják el az iskola egészségügyi feladatokat. Az előző két év statisztikájához viszonyítva elmondható, hogy évente közel ötszáz iskoláskorú kerül ellátásra.

A szolgálat alapvető feladata a várandós anyák gondozása, az újszülöttek, csecsemők, kisgyermekek, iskolások védőoltásainak, kötelező státuszvizsgálatainak megszervezése, lebonyolítása, dokumentálása, a családlátogatások, tanácsadás, védőnői fogadóóra során a gyermek fejlődésének nyomon követése.

Legjelentősebb cél a prevenció, vagyis az egészség megőrzésének értékként való tudatosítása. Hetente egyszer várandós tanácsadás, hetente egy alkalommal, gyermek háziorvossal közösen tartott csecsemő és gyermek tanácsadás, egy alkalommal önálló védőnői tanácsadás keretein belül lehetőség nyílik a szűrővizsgálatok elvégzésére, a gyermekgondozás során felmerülő problémák megbeszélésére és nővédelmi tanácsadásra.

A Védőnői Szolgálat egész évben folyamatosan működő ingyenes szolgáltatásai az alábbiak:

* mozgás fejlesztő torna,
* konduktori vizsgálat,
* baba- masszázs,
* szülő klub,
* valamint család- és szociális-jogi tanácsadás.

A védőnői tanácsadó működéséhez szükséges felszereléseket, műszereket a Humán Szolgáltató biztosítja. A tanácsadókban biztosított a számítógép és az internet hozzáférés.

2014-ben 1960 családot gondoztak a kerületben a Védőnői Szolgálat munkatársai, ezen belül az összes ellátandó 2620 fő volt az alábbi megoszlásban:

* várandós 551 fő (21%)
* csecsemő 431 fő (17%)
* kisded 664 fő (25%)
* valamint kisgyermek 974 fő (37%)

**2013. és 2014. évi ellátottak adatai összehasonlításban**

|  |  |  |
| --- | --- | --- |
|  | 2013. év | 2014. év |
| Családok létszáma | 1756 | 1960 |
| 0-6 évesek létszáma | 1861 | 2069 |
| Várandósok létszáma | 219 | 551 |
| Iskolába járók létszáma | 5809 | 5444 |

A jelzőrendszer tagjai közötti együttműködés a Területi Ellátási Modell bevezetése óta sokat javult. A Gyermekjóléti Központtal a kapcsolat szorosabb, az írásos jelzések, telefonos megkeresések és esetmegbeszélések gyakoribbak..

2013-ban a védőnők 38 új esetjelzést küldtek a Gyermekjóléti Központnak, míg 2014-ben 49 új esetjelzés történt.

2013-ban 73, 2014-ben 76 szociálisan veszélyeztettet gyermeket gondozott kiemelten a Védőnői Szolgálat. Ezekben az esetekben halmozottan jelentkeznek a problémák egy családon belül.

Ezeknek okai sokrétűek: munkanélküliség, rossz szociális helyzet, mély szegénység, kilátástalanság, alkoholizmus a családban, neveléssel kapcsolatos nehézségek, életvezetési problémák, higiénés problémák, nem kielégítő lakás körülmények. Egyre több az „egyszülős család”, a gyermekek vándorolnak a szülők között, a szülők közötti konfliktus tettlegességig fajulása. Gondot okoz az egészségügyi kontroll hiánya, kötelező védőoltások, státusz vizsgálatok elmulasztása, rendszertelen óvodalátogatás, függőségek (drog, alkohol, számítógép).

Az iskolai egészségügyi ellátás során is sokat javult az együttműködés, köszönhetően a Gyermekjóléti Központ iskolai szociális munkát végző kollégáinak. Az oktatási intézményekben jelző funkcióval a gyermekvédelmi felelős és az osztályfőnökök élnek elsősorban. Az iskolavédőnők első jelzése a gyermekvédelmi felelős felé történik, és a gyermekvédelmi felelős veszi fel a kapcsolatot – szükség esetén - a Gyermekjóléti Központ szakemberével.

2013-ban 8 fő, 2014-ben 17 fő szociálisan veszélyeztetett várandóst gondoztak a védőnők. A válsághelyzetben lévő anyákat a Gyermekjóléti Központhoz küldik, a sürgős anyaotthoni vagy krízisszállón történő elhelyezés miatt. A védőnői területi ellátási kötelezettség miatt a gondozottak ellátását az adott intézet védőnője veszi át.

2013-ban 4 fő kiskorú várandóst, 2014-ben 5 fő kiskorú várandóst gondoztak közösen a Gyermekjóléti Központtal. Érzékelhető, hogy ez a komplex probléma folyamatosan jelen van a kerületben, ezek a családok folyamatos nyomon követést igényelnek.

Bölcsődékkel a Védőnői Szolgálat szoros kapcsolatot tart fenn, folyamatos az információcsere. Minden bölcsődei ellátásba kerülő gyermeknek a védőnő állítja ki a bölcsődei törzslapját. A védőnők szükség esetén szociális indokkal kérhetik, javasolhatják a bölcsődei ellátást valamely gondozottjuk számára, az érintett családok ezt általában jól fogadják.

A Családsegítővel is folyamatos a kapcsolattartás, az elmúlt évben többször kérték segítségüket.

Kiemelhető még a kórházak újszülött osztályaival fenntartott szoros kapcsolat. A kórházi védőnők, a nem gondozott vagy szociálisan veszélyeztetett, kiskorú várandósok esetén az újszülött hazaadása előtt környezettanulmányt kérnek, illetve értesítik a területileg illetékes védőnőt.

A Védőnői Szolgálat mozgásfejlesztő alapítványokkal (Dévényi Anna Alapítvány, Bárányfelhő Alapítvány, Pető Intézet), sérült gyermekeket fejlesztő (DOWN Alapítvány, Autizmussal Élők Alapítványa), családot segítő (Otthon Segítünk Alapítvány, Vöröskereszt, egyházi szervezetek), menekülteket segítő (Menedék Alapítvány), pszichiátriai gondokkal küzdő terheseket segítő (Vadaskert Alapítvány, HAWA munkacsoport) krízis helyzetű anyákat segítő (NANE) szervezetekkel áll kapcsolatban.

**A 2014. évi tevékenység értékelése**

**a családi és gyermekjóléti alapellátások területén**

A jogszabály szerinti alapellátási kötelezettséghez kapcsolódó feladatellátás megvalósult, a 2012. évben az integrált intézmény létrehozása, továbbá a 2013. évben folytatott szakmai előkészítő munka megteremtette a lehetőségét a humán szolgáltatások teljes rendszere megújításának. A humán szolgáltatások megújítását célzó Egészségügyi és Szociális Ágazatai Stratégiai Terv - és a hozzá kapcsolódó Szolgáltatási Terv – értelmében a családi és a gyermekjóléti alapellátások jelzőrendszert működtető szakmai egységekként meghatározó szerephez jutottak és jutnak az adekvát szolgáltatás-szervezés kialakításában.

A szükséges fejlesztésekkel kapcsolatos tevékenységek a 2014. évben:

1. Jelenlegi működés professzionalizálása, szakmai protokollok kidolgozása

2. Területi Ellátási Modell bevezetése a feladatellátás folytonosságának biztosításával

3. Fejlesztési irányok meghatározása, megvalósítás előkészítése a 2015-2017. évre

Az egyes szolgáltatások elérésének szabályozása, a tervezett, igényfelmérésre épülő szolgáltatásnyújtás- és szervezés elengedhetetlen az egyenlő elérés biztosítása és a hatékonysági célelérés érdekében. A problémakezelés és valós igényekre reagáló szolgáltatásszervezés hatékonysága érdekében a helyi szakemberek együttműködése nélkülözhetetlen. Az együttműködés alapját képezik a rendszeres szakmaközi egyeztetések esetmegbeszélés és szakmai fórum formájában, továbbá a szolgáltatásintegrációs működés fokozatos bevezetése a szolgáltatási színtereken.

A szakmai napokon és konferenciákon való képviselet mellett a 2014. évben hangsúlyos szerepet kapott a szervezetfejlesztés és a multidiszciplináris team-munka megalapozása, az intézmény saját szakmai erőforrásainak használata a szakmai integráció keretében. A Humán Szolgáltató családi és gyermekjóléti alapellátásai munkatársainak jelentős része rendelkezik a munkakörében jól alkalmazható kiegészítő tudással és végzettséggel, mely erőforrástöbblet a team-munka során jól hasznosítható. A körzetek szakmaközi fórumai lehetőséget biztosítottak a kompetenciaalapú feladatvégzésre és az egyéni tudásanyagból álló erőforrások széles körű hasznosulására. A Területi Ellátási Modell bevezetését kísérő szakmaközi tréningek és találkozók keretében folyamatosan kerül kialakításra a szolgáltatásintegrációs szemlélet, mely az év második felében már a feladatvégzésben és szolgáltatási gyakorlatban is megjelent. A Gyermekjóléti Központ bekapcsolódott a bölcsődei munkába („bölcsődefelelős program elindítása”, a szociális munkások részt vesznek a szülői tájékoztatókon), a Védőnői, a Családsegítő és a Gyermekjóléti Központ együttműködése intenzívebbé vált (a közös családlátogatások, az átjelzések és tájékoztatások köre és gyakorisága bővült).

A területi alapú szolgáltatásszervezés bevezetése akadálymentesen lezajlott. A folyamatot a Gyermekjóléti Központ indította el (tekintve, hogy a legtöbb járulékos átszervezési feladat ezen a telephelyen jelentkezett), majd az átszervezés minden szolgáltatási egységben lezajlott az előre meghatározott ütemterv szerint, a határidők betartásával és a feladatellátás folytonosságának biztosítása mellett. A vezetők felkészítésével párhuzamosan megtörténtek a telephelyeken a szükséges adatelemzések (ügyfélsűrűség mérések, térképek létrehozása, a humánerő-szükséglet meghatározása), majd a gyakorló szakemberek tréningjei után a lakosság és a partnerintézmények tájékoztatása és a körzetesítéssel járó esetátadások. A bölcsődékben a területi alapú szolgáltatás nem érvényesül az igénybevétel tekintetében, de a nyilvántartás körzetesítésével a szakmai munka során megvalósul a Stratégia szerinti szolgáltatásintegrációs működés. A Családsegítő Szolgálat és a Gyermekjóléti Központ esetében a szolgáltatások biztosítása a körzetekhez rendelten történik (a körzetért felelős szakemberek interprofesszionális együttműködésének keretében). Az év második felében megalakultak és elkezdték működésüket a szakmai szolgáltató fórumok, melyek alapját képezik a 2015. évre tervezett fejlesztési programoknak.

A tárgyi feltételek vonatkozásában elmondható, hogy a legnagyobb nehézséget az elmúlt évekhez hasonlóan továbbra is az elöregedett géppark okozta, amely jelentősen lassítja a munkafolyamatokat, a nagy mennyiségű adminisztratív teendők ellátását. A bérek helyzetéből eredő rendkívül magas munkaerő-fluktuáció továbbra is veszélyeztető tényezőként jelenik meg a minőségi feladatellátás és fejlesztési célok megvalósításának területén. A bölcsődékben a korábbi évekhez képest előrelépés, hogy a szakmai minimumra kerekítették mindenki bérét. 2014-ben továbbra is kifizetésre került a délutáni műszakpótlék minden két műszakban dolgozó kisgyermeknevelőnek és technikai alkalmazottnak. A munkavállalói elköteleződés kialakítására az intézmény vezetése kiemelt feladatként tekint, így az év során több alkalommal került sor belső szakmai tréningek megvalósítására. A 2014-ben a vezetőknek 2 alkalommal, januárban és szeptemberben szervezett a Humán Szolgáltató 2 napos továbbképzést. A szakmai munka mellett csapatépítésre is alkalmasak voltak ezek a rendezvények.

**A 2014. évre meghatározott feladatok végrehajtása és**

**a 2015. évre tervezett feladatok**

Az intézmény a jogszabály szerinti alapellátási kötelezettségeit minden területen megvalósította, egyéb kiemelt feladatokkal segítette azok végrehajtását. Ilyen a Területi Ellátási Modell bevezetése és az ezzel kapcsolatos feladatok kialakítása.

A szükséges fejlesztések és átszervezések folyamatosan történnek a különböző területeken, melyeket a 2015. évi céljaink köré szervezünk.

2014-ben az átszervezésnek köszönhetően a szakemberek közti kommunikáció erősödött. A 2014. évben teljesített feladatok megteremtették a lehetőségét a problémakezelés és segítségnyújtás szolgáltatásintegráció keretében történő biztosításának, mely által a jelenlegi forrás felhasználása mellett hatékonyságnövelés érhető el. A 2015. év feladata a szolgáltatásintegráció megerősödése; esetmegbeszélő műhelyek és fórumok által a szakmaközi konzultáció erősödése, módszertani anyagok kidolgozása, az együttműködési felületek bővítése, a szolgáltatási paletta ügyféligények szerinti bővítése, illetve a szolgáltatásfejlesztésre irányuló munka előkészítése. A 2014. évben a Területi Ellátási Modell bevezetésre került, melyben létrejött az ún. megtartó és szinten tartó, javarészt kötelezően ellátott feladatokhoz kapcsolódó munkaszervezés fejlesztési célú új rendszere a Stratégia és a kapcsolódó Szolgáltatási Terv értelmében. A 2015. év meghatározott feladatainak alappillérei a 2014-2017 közötti időszakra kitűzött célelérés érdekében a Körzeti Szolgáltató Fórumok működtetése a fejlesztési feladatok előkészítéséhez kapcsolódóan, a szolgáltatásintegráció erősítése az intézményi együttműködések szintjén, a szolgáltatásintegrációban végzett esetmunka módszertanának kidolgozása és bevezetése, a kompetenciaalapú feladatellátás és folyamatszabályozás bevezetése a szolgáltatási gyakorlatba (belső intézményi átjelzés protokoll, egységes online nyilvántartási rendszer), valamint az ún. fejlesztő gondozási programok bevezetése.

A 2014. év második felében útjára indított Körzeti Szolgáltató Fórumok a szolgáltatásintegráció erősítésének elsődleges terepeként szolgálnak. A Körzeti Szolgáltató Fórumok működtetését a Gyermekjóléti Központ szakmai vezetője (TEM koordinátor) és a Családsegítő Szolgálat körzetfelelős családgondozói (körzeti szervezők) biztosítják a szakmai igazgatóhelyettes és a Humán Szolgáltató projektirodájának ellenőrzésével. A 2015. évben tervezetten összesen 16 fórumülés (4x4 alkalom) kerül megvalósításra. A fórumülések a 2015. évre meghatározott fejlesztési célok differenciált kijelölését, előkészítését és szakmai hátterét is biztosítják.

A szolgáltatásintegráció erősítése kiemelt célként jelenik meg mind az integrált intézmény szintjén, mint a közös ellátotti körrel rendelkező, azonos ágazatban dolgozó szolgáltatási egységek között, ezen belül a gyermekvédelmi tevékenységek területén is. A szolgáltatásintegráció három szinten zajlik: tartalmazza a bölcsődék szakmai munkájának teljes körű összehangolását, a családi és gyermekjóléti alapellátás területén szolgáltató intézményi egységek együttműködésének erősítését, továbbá a jelzőrendszer tagjaival való együttműködés hatékonyságnövelését (különösen a védőnőkkel, gyermekorvossal, a Gyermekjóléti Központtal, pedagógiai szolgálattal).

A leginkább fejlesztést igénylő terület a gyermekvédelmi szolgáltatók és a gyermekorvosok közti együttműködés intenzívebbé tétele, melynek jó alapot ad a Területi Ellátási Modell szerinti működés.

Az intézményközpontú ellátás rendszerét a Területi Ellátási Modell bevezetésével felváltotta egy olyan rendszer, melyben az ellátotti körzethez rendelve együtt tevékenykednek a szolgáltatók szakemberei, a saját kompetenciájukat megtartva. A szolgáltatásintegrációban végzett esetmunka során kiemelkedő jelentőséggel bír egymás szakterületének és kompetenciahatárainak ismerete, az integrált intézményi speciális tagsággal járó átjelzések, az átjelzés módjának és formájának kidolgozása. A kompetenciaalapú feladatellátás előkészítése a 2014. évi szakmaközi tréningek és fórumok keretében részben megtörtént, a szolgáltatásintegrációban végzett esetmunka módszertanának kidolgozása és bevezetése a szolgáltatási gyakorlatba valójában az elkövetkező Körzetes Fórumok feladata lesz. A kompetenciaalapú feladatellátás és folyamatszabályozás szolgáltatási gyakorlatba történő bevezetését támogató két intézkedés: a 2015. év első felében kidolgozásra kerülő módszertani útmutató (belső intézményi átjelzés protokoll) és az év során bevezetésre kerülő egységes online nyilvántartási rendszer.

Az ún. megtartó, illetve szinten tartó szolgáltatások mellett Erzsébetváros szociális és egészségügyi koncepciója feladatként tűzi ki az ún. fejlesztő típusú, helyzetváltoztatást célzó programok létrehozását is. A fejlesztő gondozási programok meghatározása a Területi Ellátási Modell köré szerveződő adatelemzések mentén történik, a kísérleti jelleggel futó programok projekt formájában kerülnek kidolgozásra, szakmai előkészítésük a Körzeti Szolgáltató Fórumok műhelymunkáihoz kapcsolódik. A 2015. évben a közösségi szociális munka-programok, illetve az ún. intenzív családmegtartó szolgáltatás állnak a fejlesztést célzó módszertani munka fókuszában. A közösségi szociális munka-programok előkészítése 2015 januárjában elkezdődik, melynek köszönhetően az év során már kísérleti projektek elindítására is sor kerülhet. Emellett kiemelt feladatként van jelen a 2015. év egészére nézve a 2014. évben nyílt „MASNI” (Munkaerő-piaci Aktivizálást Segítő Nőbarát Iroda) projekt működtetése, a Hetedhét Éjszakai Sportklub programjainak bővítése az iskolákkal való együttműködésben, továbbá a Családsegítő Szolgálat foglalkoztatási tanácsadói szolgáltatásainak megújítása és fejlesztése.

**A 2015. évi általános, a gyermekvédelmi tevékenységben részt vevő szakmai egységekre vonatkozó feladatok tervezett ütemezése**

|  |  |  |
| --- | --- | --- |
| Időkeret | Feladat, tevékenység | Felelős |
| 2015. jan. | Éves beszámolók:   * KSH statisztika * Szolgáltatási egységek éves beszámolói * Az ágazat évértékelő beszámolója   2015. évi munkatervek  2015/I. Körzeti Szolgáltató Fórumok (KSZF) előkészítése (4 körzetszektor)  HÉS klub fejlesztése pályázat keretében (KAB-ME-14-b) | szakmai vezetők  szakmai vezetők  szakmai igazgatóhelyettes  szakmai vezetők  TEM koordinátor, körzeti szervezők, intézményvezetés  Projektiroda, HÉS stáb |
| 2015. febr. | 2015/I./1-3. KSZF lebonyolítása  A „közösségi szociális munka” fejlesztő gondozási programok előkészítése  Egységes online nyilvántartási rendszer tesztelése, bővítése  HÉS klub fejlesztése pályázat keretében (KAB-ME-14-b) | körzeti szervezők, Gyermekjóléti Központ  Családsegítő Szolgálat, projektiroda, TEM koordinátor  intézményvezetés, projektiroda, szakmai vezetők  projektiroda, HÉS stáb |
| 2015. márc. | 2015/I./4. KSZF lebonyolítása  2015/II. Körzeti Szolgáltató Fórumok (KSZF) előkészítése (4 körzetszektor)  Éves gyermekvédelmi tanácskozás  Ügyfélsűrűség mérés  A „közösségi szociális munka” fejlesztő gondozási programok módszertani előkészítése  A kompetenciaalapú feladatellátás módszertani útmutatójának (átjelzési protokoll) előkészítése  Egységes online nyilvántartási rendszer tesztelése, bővítése  HÉS klub fejlesztése pályázat keretében (KAB-ME-14-b) | körzeti szervezők, gyermekjóléti k.  TEM koordinátor, körzeti szervezők, intézményvezetés  Gyermekjóléti Központ szakmai vezetője  szakmai vezetők  Családsegítő Szolgálat, projektiroda, TEM koordinátor  intézményvezetés, TEM koordinátor, projektiroda, szakmai vezetők  intézményvezetés, projektiroda, szakmai vezetők  projektiroda, HÉS stáb |
| 2015. ápr. | 2015/II./1-4. KSZF lebonyolítása  A kompetenciaalapú feladatellátás módszertani útmutatójának (átjelzési protokoll) véglegesítése  A „közösségi szociális munka” fejlesztő gondozási programok módszertani előkészítése  Egységes online nyilvántartási rendszer bemutatása, szakemberek felkészítése a rendszer használatára | körzeti szervezők  intézményvezetés, TEM koordinátor, projektiroda, szakmai vezetők  Családsegítő Szolgálat, projektiroda, TEM koordinátor  intézményvezetés, TEM koordinátor, projektiroda |
| 2015. máj. | 2015/III. Körzeti Szolgáltató Fórumok (KSZF) előkészítése (4 körzetszektor)  A kompetenciaalapú feladatellátás módszertani útmutatójának (átjelzési protokoll) véglegesítése  A nyári táborok és prevenciós programok előkészítése  A „közösségi szociális munka” fejlesztő gondozási program elindítása  Egységes online nyilvántartási rendszer bevezetése | TEM koordinátor, körzeti szervezők  intézményvezetés, TEM koordinátor, projektiroda  A Családsegítő Szolgálat és a Gyermekjóléti Központ szakmai vezetése  Családsegítő Szolgálat, projektiroda, TEM koordinátor  projektiroda, szakmai vezetők |
| 2015. jún. | 2015/III./1-4. KSZF lebonyolítása  Ügyfélsűrűség mérés | körzeti szervezők  szakmai vezetők |
| 2015. júl.-aug. | Nyári táborok megvalósítása  Prevenciós programok szervezése | A Családsegítő Szolgálat és a Gyermekjóléti Központ stábja, projektiroda |
| 2015. szept. | Ügyfélsűrűség mérés | szakmai vezetők |
| 2015. okt. | 2015/IV. Körzeti Szolgáltató Fórumok (KSZF) előkészítése (4 körzetszektor)  A „közösségi szociális munka” projekt kiértékelése | TEM koordinátor, körzeti szervezők  Családsegítő Szolgálat, projektiroda, TEM koordinátor |
| 2015. nov. | 2015/IV./1-4. KSZF lebonyolítása  Karácsonyi programok előkészítése  Évértékelés, TEM monitoring | körzeti szervezők  szakmai vezetők  szakmai vezetők, projektiroda |
| 2015. dec. | Ügyfélsűrűség mérés  Karácsonyi programok lebonyolítása  Évértékelés, TEM monitoring | szakmai vezetők  szakmai vezetők  szakmai vezetők, projektiroda |

**Következtetések**

A Területi Ellátási modell bevezetése a tervezett ütemben lezajlott a 2014. évben, az átszervezés folyamata a gyermekjóléti alapellátás területén indult el először – tekintettel arra, hogy a szolgáltatás sajátosságai okán több járulékos feladattal kellett számolni ezen a területen -, az új munkaszervezési modellre való áttérés a tapasztalatok tükrében akadálymentesnek minősíthető. Az ügyfélközpontú ellátást célzó fejlesztések a 2015-2017. évre kerülnek ütemezésre, a szükséges feltételek a Szolgáltatási Tervvel összhangban rendelkezésre állnak. Az intézményközpontú működést felváltotta az ügyfélközpontú szemlélet, a szolgáltatásszervezés teljes megújítása jelentős előkészítést igényelt. A mintaprogramban bevezetése során az intézmény vezetése nagy hangsúlyt fektetett a szakemberek felkészítésére, melynek köszönhetően a programban résztvevő és együttműködő szakemberek motivációja érezhetően erősödik, azonban a bérigény által motivált munkaerő-fluktuáció mértéke továbbra is magas, mely a feladatellátás mellett a mintaprogramban rejlő lehetőségek kiaknázását is jelentősen megnehezít(het)i. A lakosság visszajelzése egyelőre kevésbé érezhető dominánsnak, de a gondozási folyamatokban érezhető a szolgáltatásintegráció felé való elmozdulás, a szolgáltatási egységek több felületen is kapcsolódnak egymás tevékenységéhez.

**A kerületi jelzőrendszer tagjainak működéséről, munkájáról**

**Az észlelő- és jelzőrendszer tagjai:**

**1997. évi XXXI. tv. 17. §**

a) az egészségügyi szolgáltatást nyújtók, így **különösen a védőnői szolgálat, a háziorvos, a házi gyermeko**rvos,

b) a személyes gondoskodást nyújtó szolgáltatók, így különösen a családsegítő szolgálat, a családsegítő központ,

c) a köznevelési intézmények,

d) a rendőrség,

e) az ügyészség,

f) a bíróság,

g) a pártfogó felügyelői szolgálat,

h) az áldozatsegítés és a kárenyhítés feladatait ellátó szervezetek,

i) a menekülteket befogadó állomás, a menekültek átmeneti szállása,

j) a társadalmi szervezetek, egyházak, alapítványok,

k) a munkaügyi hatóság.

**Célja:**

Feltárja a gyermeket veszélyeztető tényezőket, elősegítve a problémák időben történő felismerését, valamint azok megoldását.

**Feladata:**

• kísérje figyelemmel a településen élő gyermekek szociális helyzetét, életkörülményeit, életformákat, a közösségi viszonyokat, ellátó intézményeket,

• ismerje és tárja fel a gyermekeket általában veszélyeztető okokat, megoldásukhoz nyújtson segítséget és információkat a további eljárások érdekében.

**Az észlelő-és jelzőrendszeri csoport tevékenységének jellemzői:**

• A veszélyeztetettséget észlelő-és jelzőrendszeri tevékenység nem hatósági jellegű.

• A tevékenységének mindenkor a gyermek, illetve a család érdekeit kell szolgálnia.

• A jelzőrendszer valamennyi munkatársát titoktartási kötelezettség köti.

• A gyermekvédelmi munkában résztvevő szakember legjobb tudása szerint szakmai elvek, etikai normák betartásával járul hozzá a gyermekjólétet szolgáló módszerek kialakításához és megvalósításához.

**A Bischitz Johanna Integrált Humán Szolgáltató Központ tevékenysége a Humán Szolgáltatón belüli és kívüli jelzőrendszeri tagokkal**

**A jelzőrendszer működtetése, partnerkapcsolatok, szakmaközi együttműködések**

A jelzőrendszeri tagokkal való együttműködés a kerületi Stratégia és a kapcsolódó Szolgáltatási Terv, azon belül is a Területi Ellátási Modell bevezetésének köszönhetően új alapokra helyeződött. Az esetekhez kapcsolódóan szervezett esetmegbeszélések (az esetvitelben érintett szakemberek konzultációs ülései), az esetkonferencia (a szakemberek konzultációja a család részvételével) és a kötelező feladatként megvalósított szakmaközi konferenciák mellett bevezetésre kerültek az ún. Körzeti Szolgáltató Fórumok is. A Körzeti Szolgáltató Fórumok az adott területek (körzetszektorokban) élőkért együtt dolgozó szakemberek szakmai fórumai, melyek célja a szolgáltatásintegráció erősítése. A kéthavi rendszerességgel megrendezett találkozókon a szakembereknek az esetmunkához kapcsolódó egyeztetéseken túl lehetőségük nyílik a tapasztalatcserére és szakmai javaslatok kidolgozására is, továbbá a személyes találkozások és az interprofesszionális team-működés szervezetfejlesztő hatással is bír a humán szolgáltatásokban. A 2014. évben összesen 8 körzeti fórum került megrendezésre (körzetszektoronként 2 alkalom). A jelzőrendszeri tagok „Hegyező” névre keresztelt szakmai műhelye a 2014. évben megszűnt, helyére a „helybe vitt” szolgáltatások léptek. A Gyermekjóléti Központ munkatársai a 2014. évben már nemcsak az iskolákban, de a bölcsődékben is tartottak fogadóórát, illetve részt vettek a szülői értekezleten. Emellett rendszeressé vált a közös családlátogatás gyakorlata, bizonyos esetekben a Védőnői és a Családsegítő Szolgálat munkatársaival együtt keresik fel a családokat a kompetenciaalapú és hatékonyabb segítségnyújtás érdekében. Az oktatási-nevelési intézményekben több alkalommal került sor prevenciós foglalkozásokra, továbbá közös események szervezésére a Hetedhét Gyermekjóléti Központ Hetedhét Éjszakai Sportklubjához kapcsolódóan (rajzpályázat az Erzsébetvárosi Kéttannyelvű Általános Iskolával, kincskereső játék a Baross Gábor Általános Iskola tanulói részére).

A felügyeleti szervek által végzett ellenőrzések

**Budapest Főváros Kormányhivatala Budapest VI., VII., VIII., IX., kerületi Népegészségügyi Intézet részéről:**

* Védőnői Szolgálat (területi védőnőket 36 alkalommal, iskolavédőnőket 17 alkalommal, a védőnői szolgálat mindkét telephelyét 1-1 alkalommal, a területi védőnőt 1 alkalommal vizsgálta járványügyi ellenőr)

A Népegészségügyi Intézet 2014. évi ellenőrzései során többek között az alábbi észrevételeket tette a területi védőnői szolgálat tekintetében:

A szűrővizsgálati tevékenység ellenőrzése során 4 éves korú gyermekek esetében pozitív irányú változás mutatkozik a szűrővizsgálatok teljesülésében.

A védőoltással kapcsolatos tevékenység ellenőrzése során 2013. év átoltottságát vizsgálták. Megállításra került, hogy az Alapvető Jogok biztosának jelentésében foglaltak az *átoltottság lelassulására vonatkozóan* területünkön is megállapítható.

Ezen felül vizsgálták a területi védőnői feladatokat a várandós anyák gondozása tekintetében. Megállapították, hogy a gondozásba vettek első látogatása a jogszabályban előírtaknak megfelelően történt. A tanácsadások, látogatások száma időarányosan történt.

A Népegészségügyi Intézet járványügyi ellenőrei 1-1 alkalommal ellenőrizék a Védőnői Szolgálat mindkét tanácsadóját. Intézkedésre nem volt szükség.

A Népegészségügyi Intézet 2014. évi ellenőrzései során többek között az alábbi észrevételeket tette az iskolai védőnői szolgálat tekintetében:

A „Védőoltási kimutatást” az adott évben oltandókról, osztályonként szükséges vezetni, a 0-6 éves kori kötelező védőoltások bekérése, ellenőrzése 100%-ban szükséges (1. osztály). A szülői tájékoztatók mintapéldányai megküldésre kerültek. Kampányoltás elmaradás esetén háromszori írásbeli értesítés szükséges, - ha nem teljesül, a Népegészségügyi Intézet felé jelenteni kell.

* Lövölde Bölcsőde, Városligeti Bölcsőde

A Lövölde Bölcsődében az ÁNTSZ ellenőrzése zajlott le 2014-es évben, az ÁNTSZ kollégái mindent rendben találtak, az intézményben közegészségügyi hiányosságot nem tapasztaltak.

A Városligeti Bölcsődében az ÁNTSZ munkatársai az ellenőrzés során a főzés és a kiszállítás menetét pontosnak találták, a konyhai adminisztrációban hibát nem találtak, a tisztaság megfelelő volt. Szúrópróbaszerű ellenőrzést végeztek az alapanyagok között, lejárt fogyasztási idejű terméket nem találtak, a beszállított alapanyagok számlával rendelkeztek, a személyzet higiénikus állapotát is rendben találták. A gazdasági bejárathoz rovarcsapda felhelyezését kérték, ami november hónapban meg is történt.

**Pest Megyei Kormányhivatal Élelmiszerlánc-biztonsági és Állategészségügyi Igazgatóság részéről:**

* Lövölde Bölcsőde, Városligeti Bölcsőde

A Lövölde Bölcsőde ellenőrzései során 2014-ben a NÉBIH munkatársa mindent rendben talált, egyetlen hiányosságként a konyhatérből nyíló ablakok előtti szúnyoghálót említette, melyre vonatkozóan az intézkedéseket megkezdte az intézmény.

A Városligeti Bölcsődében a NÉBIH munkatársai az ellenőrzés során a konyhai dolgozók külön öltözőjét, fürdőjét megfelelőnek találták, a tisztító-, takarítószer tárolók rendben voltak, az elkülönített diétás étkeztetés, étel-előkészítés, a rovarirtásról készült munkalap megfelelő volt. A dolgozók egészségügyi könyveit rendben találták. Megállapítást nyert, hogy az egészséges táplálkozásra vonatkozó OTH-s ajánlásokat a lehetőségekhez képest az intézmény betartja.

**Budapest Főváros Kormányhivatala Szociális és Gyámhivatal részéről:**

* Dob Bölcsőde, Városligeti Bölcsőde

A Dob Bölcsődében a Kormányhivatal által végzett ellenőrzés megállapításai 2014 októberében az előírások megfelelő betartására vonatkoztak, néhány apróbb hiányosságot említve. Ilyen megállapítás volt, miszerint a csoport-tálalókonyha kézmosójánál nem fertőtlenítő szappan volt, és a veszélyes készítményekkel végzett tevékenység bejelentéséről szóló igazolás hiányát tapasztalták. A megismételt novemberi ellenőrzés során mindent megfelelőnek találtak.

A Lövölde Bölcsőde ellenőrzései során a NÉBIH munkatársa mindent rendben talált, egyetlen hiányosságként a konyhatérből nyíló ablakok előtti szúnyoghálót említette, melyre vonatkozóan az intézkedéseket megkezdtük.

**Fenntartói ellenőrzés:**

* Dob Bölcsőde, Lövölde Bölcsőde, Városligeti Bölcsőde

Megállapítások: Az ellenőrzés során megismert intézmények – a nyújtott szolgáltatások; a szakmai feladatellátás; a szabályzatok-, valamint az adminisztráció vezetése tekintetében – a jogszabályi elvárásoknak megfelelő. Az intézmény jól működő, az ügyfelek/családok igényeit figyelembe véve végzi tevékenységét.

**Megjegyzés:** Budapest Főváros VII. Kerület Erzsébetváros Önkormányzatának Képviselő-testülete 673/2013.(X.31.) számú határozatával elfogadott Szakmai Programok mellékletét képező Megállapodás mintát kérjük használni – az ellenőrzéskor használt megállapodások esetében a térítési díjnál nem a hatályos rendelet van feltüntetve.

A Gyermekvédelmi törvény (139. § (2)-(5) bekezdései) előírja a szolgáltatásban részesülő személyek elektronikus nyilvántartásának vezetését, az adatlap kitöltésre kerül, de az adatlapon szükséges lenne a törvényi hivatkozás feltüntetése az igénybevevők tájékoztatása céljából.

* Gyermekjóléti Központ

Megállapítások: A Bischitz Johanna Integrált Humán Szolgáltató Központ „Hetedhét” Gyermekjóléti Központjában jó tárgyi és szakmai feltételek mellett magas szintű munka folyik. A dokumentáció és a munkafolyamatok szervezésénél betartják a jogszabályi előírásokat. Az ellenőrzés során megismert intézmény – a nyújtott szolgáltatások; a szakmai feladatellátás; a szabályzatok-, valamint az adminisztráció vezetése tekintetében – a jogszabályi elvárásoknak megfelelő.

* Esély családsegítő és Foglalkoztatási Tanácsadó Szolgálat

Megállapítások: A családsegítőben nyújtott szolgáltatások köre; a szakmai munkavégzés, az adminisztráció a jogszabályi elvárásoknak megfelelő.

IV. A BŰNMEGELŐZÉSI PROGRAM BEMUTATÁSA

**Az elkövetők és az elkövetési magatartások jellemzői**

|  |  |  |  |
| --- | --- | --- | --- |
| 2014  (zárójelben a 2013-es adatok) | | | |
| **Elkövetők** | | | |
| **gyerekkorú** | | **fiatalkorú** | |
| **nő** | **férfi** | **nő** | **férfi** |
| 1 (0) | 0 (0) | **10** (10) | **18** (12) |
| \* netzsaru adatok | |  |  |
|  | |  |  |  |  |
|  | | gyk. lány | gyk. fiú | fk. lány | fk. fiú |
| Kábítószer birtoklása | | 0 | 0 | 0 | 3 |
| Kábítószer kereskedelem | | 0 | 0 | 2 | 1 |
| Lopás | |  |  | 1 | 5 |
| Garázdaság | | 0 | 0 | 5 | 2 |
| Súlyos testi sértés | | 0 | 0 | 0 | 0 |
| Könnyű testi sértés | | 0 | 0 | 0 | 2 |
| Rongálás | | 0 | 0 | 0 | 0 |
| Rablás | | 0 | 0 | 0 | 0 |
| Közokirattal visszaélés | | 0 | 0 | 0 | 0 |
| Közokirat hamisítás | | 1 | 0 | 1 | 0 |
| Hamis magánokirat felhasználása | | 0 | 0 | 0 | 2 |
| Jármű önkényes elvétele | | 0 | 0 | 0 | 0 |
| Kifosztás | | 0 | 0 | 0 | 2 |
| Zaklatás | | 0 | 0 | 1 | 1 |
| Magánlaksértés | | 0 | 0 | 2 | 0 |

A gyermek- és fiatalkorú elkövetők aránya az alábbiak szerint alakul: egy gyermekkorú lány követett el bűncselekményt, gyermekkorú fiú viszont nem követett el bűncselekményt. A fiatalkorúak közül 10 lány és 18 fiú követett el bűncselekményt a táblázat szerinti eloszlásban. A legjellemzőbbek ebben az évben a lopások, illetve megemlíthető a garázdaság, kábítószerrel visszaélés relatíve magas száma is.

A hatóságon az iskolai D.A.D.A. program felelőse Popovics Enikő r. ftőrm, aki önállóan és felkérésekre, illetve megkeresésekre is kilátogat iskolákba, óvodákba. A hatósághoz érkezett megkeresések, felkérések határidejét az általános ügyben a szignáló vezető határozza meg, általánosságban ezen ügyek határideje 30 nap. Popovics Enikő r.ftőrm. a kerületben áldozatvédelemmel is foglalkozik, az eltűnésekkel Radnóthy Szabina r.ftőrm., 2014. júliusától pedig Jandó Dóra r. törm. foglalkozik.

A 2013/2014-es tanévben került sor iskolai bűnmegelőzési tanácsadó kinevezésére Szalai-Komka Éva r.őrnagy személyében, aki a kerületi iskolákkal tart kapcsolatot, 3 iskolában rendszeresen, heti egy-egy napot tölt, a többi iskolában megkeresés alapján tart bűnmegelőzési előadásokat.

2013-hoz képest a kerületben egyre több iskola vezetője, civil szervezet, önkormányzati munkatárs ismerkedik meg a rendőrség bűnmegelőzési tevékenységével és egyre több felkérés érkezik az iskolai bűnmegelőzési tanácsadó felé drogprevencióval, iskolai erőszakkal, megfélemlítéssel kapcsolatos, valamint jogi ismeretekről szóló előadások megtartására.

A tavalyi évhez képest ugyan csökkent az ismertté vált kábítószer birtoklásával, vagy visszaéléssel elkövetett bűncselekmények száma, mégis szükségesnek tartjuk, hogy ne csak a fiatalok, hanem a szülők, pedagógusok is meg legyenek szólítva a témában, hiszen azt tapasztaljuk az ő információik is nagyon hiányosak a tekintetben, hogy hogyan lehet észrevenni egy fiatalon a kábítószer fogyasztás jeleit és mi a menete, következménye egy rendőrségi eljárásnak. Annak érdekében, hogy a megfelelő információ eljusson a kábítószer fogyasztás veszélyének kitett korosztályt nevelő személyekhez (szülők, pedagógusok) a rendőrség új programját – „A családok, a szülők a rendőrség kiemelt partnerei a kábítószer bűnözés megelőzésében" - 2014-ben indították útjára a kerületben. A tanév során megtartott szülői értekezleten az érdeklődőket tájékoztatják a kábítószer bűnözés helyi aspektusairól, a büntetőeljárás menetéről, a kerületi sajátosságokról, a használat jeleiről. Ezen program illetve az iskolai bűnmegelőzési tanácsadó személyének és szolgáltatásainak bemutatását helyi újságokban is fontosnak tartották.

A bűnelkövető gyermek- és fiatalkorúak sok esetben a társaik felbiztatása alapján a korcsoportban betöltött szerepük erősítése miatt követnek el bűncselekményt. Így akarnak maguknak tekintélyt kivívni. Ezek között a bűncselekmények között szerepel a zaklatás, a kábítószerrel visszaélés - amennyiben az elkövető csak fogyasztó - a garázdaság, illetve a magánlaksértés.

A kábítószerrel visszaélés bűncselekmény elkövetésében a fiatalok kíváncsisága is szerepet játszik.

A túlnyomó többség azonban a rossz szocializáció, a bűnöző családi környezet, a helytelen nevelés hatására így próbálja megszerezni azt, ami megtetszik neki. Ide tartoznak az erőszakos bűncselekmények, mint a személy elleni garázdaság, testi sértés, valamint azon bűncselekmények, melyekhez valamilyen és valamennyi fokú előkészület szükséges, mint az informatikai rendszer felhasználásával elkövetett csalás.

A kerületi önkormányzat segítségével 2012. február 14. napján gyermek kihallgató szoba átadására került sor a kapitányság II. emeletén, 2014-ben összesen 85 alkalommal vették igénybe a rendőrség különböző szervei.

V. A TELEPÜLÉSI ÖNKORMÁNYZAT ÉS A CIVIL SZERVEZETEK KÖZÖTTI EGYÜTTMŰKÖDÉS KERETÉBEN TÖRTÉNŐ FELADATOK, ELLÁTÁSOK, SZOLGÁLTATÁSOK

Erzsébetváros Önkormányzata minden esetben igyekszik azon törvényi kötelezettségeinek eleget tenni, amely a lakosainak szociális biztonságát erősíti.

Így születtek meg a Szociális törvény és a Gyermekvédelmi törvény alapján a személyes gondoskodást nyújtó átmeneti ellátást biztosító ellátási szerződések is.

Ezen szerződések a biztonságos ellátás érdekében meghatározott időtartamúak és – általában – meghatározott férőhely „kivásárlást” is jelentenek.

A gyermekek védelméről és a gyámügyi igazgatásról szóló 1997. évi XXXI. törvény (továbbiakban Gyvt.) 97. § felhatalmazása és a Szociális igazgatásról és szociális ellátásokról szóló 1993. évi III. törvény 120. §-a alapján Erzsébetváros Önkormányzata a személyes gondoskodást nyújtó szociális és gyermekjóléti alapellátások keretében ellátási szerződéssel biztosítja

* a helyettes szülői tevékenységet,
* a gyermekek átmeneti otthona ellátást,
* családok átmeneti otthona ellátást,

A törvény nem rendelkezik arról, hogy az ellátási szerződéseket milyen ellátotti létszámra kell megkötnünk.

Áttekintve az elmúlt évek átmeneti elhelyezési gyakorlatát, a következő általános érvényű megállapításokat tehetjük:

* Az ellátást nyújtó civil szervezeteket jól választotta meg önkormányzatunk, a civil szervezetek az ajánlatuknak megfelelő ellátást, szolgáltatást nyújtják.
* A férőhelyszámok megválasztása a szerződéskötések időpontjában ismert igény alapján alakult ki, ezért általában elmondható, hogy jó tervezés történt.
* Az aktuális férőhelyszám megválasztása minden esetben külön felülvizsgálat alapján, az elmúlt évek tapasztalatai és a tényleges igényekhez igazodva történik.
* A megvalósuló együttműködésekről a szerződő felek jó minősítést adtak, az észlelt zökkenőket konkrét esetek alkalmával, illetve szakmai elvek tisztázása során áthidalták.

Az ellátási szerződések évenkénti felülvizsgálatát szintén jogszabályi előírás tartalmazza, mely kötelezettségünknek eleget teszünk akkor, amikor a személyes gondoskodást nyújtó civil szervezet tevékenységével kapcsolatban a szervezeteknél felmerült kérdéseket áttekintve, a szakbizottság véleménye alapján Képviselő-testületi előterjesztéssel javaslatot teszünk ott, ahol pl. a szerződési határidő lejár az év végén, illetve a szolgáltató esetleges díjemelést jelez, illetve egyéb kérdés felmerül az együttműködésben.

## 

## A biztosított ellátási forma: helyettes szülői tevékenység

**Civil szervezet neve: *Fehér Kereszt Baráti Kör Kiemelten Közhasznú Egyesület***

**Képviselő neve:** Gyertyán Katalin elnök

**Székhelye:** 1029 Budapest, Hímes u. 3.

**Az ellátást biztosító telephely:** a helyettes szülői hálózat Budapesten és az agglomerációban tevékenykedik.

**Képviselő-testületi határozat száma**: 201/2008. (IV.25.)

**A szerződés lejárta:** 2008. január 01. napjától határozatlan ideig.

**A szerződött férőhelyek száma:** 3 fő – gyermekkorú.

Az Erzsébetvárosi Önkormányzat és a Fehér Kereszt Közhasznú Egyesület között létrejött helyettes szülői szolgáltatási szerződés értelmében az egyesület 2014. évben a következő feladatokat látta el:

*1.Rendelkezésre állás, kapcsolatfelvétel az igénylőkkel.*

2014. év folyamán az irodában készenléti ügyletet tartottak a helyettes szülői szolgáltatás iránt érdeklődő, illetve azt kezdeményező szülők és szakemberek számára. Vezetékes telefonról ingyenesen hívható zöld szám működtetésével biztosították a kerületi családok számára, hogy a szolgáltatást igénybevételét kezdeményezhessék, illetve vállalták, hogy üzenetet közvetítenek a gyermek hozzátartozói és a helyettes szülői család között kapcsolattartási ügyekben, ha a szülőknek nincs pénze telefonálni.

*2. Hálózatépítés, helyettes szülő toborzás és képzés.*

Az ellátandó gyermekek lakóhelyükhöz minél közelebbi és szükségleteikhez igazodó elhelyezése érdekében továbbra is keresték a kerületben a hálózatunkhoz csatlakozni kívánó, mások gyermekekének gondozására vállalkozó családokat. 2014. elején új helyettes szülő képzést indult, ennek eredményeként nyáron több helyettes szülő csatlakozott a hálózathoz.

*3. Elhelyezés helyettes szülőnél.*

A helyettes szülői gondozás igénybevételére 4 család esetében (5 gyerek) került sor. A szolgáltatást gyermeküket egyedül nevelő szülők kérték egészségi probléma, haláleset, munkabeosztás, lakhatási probléma, vidéki utazás miatt. Egy 6 éves kislány és egy 4 éves kisfiú 92-92 napot, egy 4 éves kislány 143 napot, egy 15 éves kislány 144 napot, egy 2 éves kisfiú 32, majd egy másik alkalommal 6 napot volt helyettes szülőnél. A VII. kerületi gyerekek összesen 509 gondozási napot töltöttek helyettes szülői gondozásban a 2014. évben. A gondozási idő leteltével valamennyi gyermek hazatért szüleihez. A helyettes szülői ellátás segítségével a szülők a gyermekük gondozásának terhe alól mentesülve minden energiájukat helyzetük rendezésére fordíthatják.

A szerződés alapján az önkormányzat a - 2014. évben - 953.470 Ft szolgáltatási díjat fizet az egyesületnek.

Az ellátott gyermekek után járó állami normatívát (1741,5 Ft/nap) teljes egészében a gyermekek gondozását végző helyettes szülők kifizetésére fordították (helyettes szülői díj, gondozási díj, ellátmány). Mivel a kifizetésre kerülő összeg magasabb, mint a feladatellátásért járó normatív támogatás, a hiányzó összeget az önkormányzati szolgáltatási díjából pótolják: 280 Ft/nap összeggel, 2 év alatti gyermek esetében 422 Ft/nap összeggel – összesen tehát 147 916 Ft-ot költöttek erre a célra.

2014. évben az erzsébetvárosi helyettes szülői szolgáltatás fenntartásának és működtetésének költségei:

|  |  |
| --- | --- |
| Helyettes szülői ellátás díjazása- helyettes szülői díj, nevelési díj, ellátmány hozzájárulás | |
| * 509 gondozási napra | 147 916 Ft |
| Szakmai vezetés - szakmai vezető és helyettes szülő tanácsadó személyi jellegű juttatásainak Erzsébetvárosi Önkormányzatra terhelt része: | |
| - 2 fő éves bruttó béréhez való hozzájárulás munkáltatói járulékokkal | 494 511 Ft |
| Hozzájárulás a kommunikációs, utazási költségekhez, irodaszerekhez, a gyermekellátást segítő dologi kiadásokhoz, szolgáltatásokhoz | |
| Telefon, internet, biztosítás, közlekedés, papír-írószer, egyéb fogyóeszköz stb. | 311 043 Ft |
| **Mindösszesen:** | **953 470 Ft** |

## A biztosított ellátási forma: gyermekek átmeneti otthona

**Szervezet neve:** Budapest Főváros IX. kerület Ferencváros Önkormányzata

**Képviselő neve:** Dr. Bácskai János

**Székhelye:** 1092 Budapest, Bakáts tér 14.

**Az ellátást biztosító telephely:** 1097 Budapest, Fehérholló utca 2-4.

**Képviselő-testületi határozat száma:** 652/2012. (XI.16.)

**A szerződés lejárta:** határozatlan idejű

**Szerződött férőhelyek száma:** 2 férőhely

A Gyermekek Átmeneti Otthona az alábbi 2 szervezeti egységre oszlik:

-I. csoport 0-3 éves korig tartó korcsoport

-II. csoport 3-18 éves korig tartó korcsoport

**Feladata:**

* A Gyermekek Átmeneti Otthonában az a családban élő gyermek helyezhető el, aki átmenetileg ellátás és felügyelet nélkül marad, vagy elhelyezés hiányában ezek nélkül maradna, valamint akinek ellátása a család életvezetési nehézségei miatt veszélyeztetett.
* A Gyermekek Átmeneti Otthona segítséget nyújt – a Gyermekjóléti Központtal együttműködve – a gyermek családjába történő visszatéréséhez.
* Az Otthonnak hozzá kell járulnia az átmeneti gondozásba vett gyermek testi, értelemi, érzelmi és erkölcsi fejlődéséhez jólétéhez és a családban történ ő nevelésének elősegítéséhez.
* Segítséget kell nyújtani a veszélyeztetettség megelőzéséhez, megszüntetéséhez.
* Az átmeneti gondozásba vett gyermek teljes körű ellátásra jogosult.

A FESZGYI által 2 gyermek részére lekötött férőhely ellenértékeként fizetett 2.000.000,- Ft szolgáltatási díjjal az alábbiak szerint számolt el az intézmény:

|  |  |  |  |
| --- | --- | --- | --- |
| Hónap | Ellátási megállapodás alapján a szolgáltatást igénybe vevők száma  (fő) | Megállapodás alapján az igénybe vett napok száma  (távol töltött napok száma) | Igénybe vehető napok száma |
| január | 2 | 10  (1) | 30 |
| február | 1 | 10  (1) | 28 |
| március | 2 | 40  (7) | 31 |
| április | 2 | 35  (25) | 30 |
| május | 2 | 50  (12) | 31 |
| június | 2 | 58  (2) | 30 |
| július | 2 | 56  (0) | 31 |
| augusztus | 1 | 31  (0) | 31 |
| szeptember | 1 | 30  (0) | 30 |
| október | 1 | 31  (0) | 31 |
| november | 1 | 29  (1) | 30 |
| december | 1 | 18  (13) | 31 |
| Összesen: | 3 gyermek | 460 nap  (62) | 365 |

## A biztosított ellátási forma: Családok Átmeneti Otthona

### Szervezet neve: *Sorsunk és Jövőnk Szeretetszolgálat*

***Erzsébetvárosi Családok Átmeneti Otthona***

**Székhelye:** 2049 Diósd, Szabadság u. 11.

**Képviselő neve:** Urbán Erika kuratórium elnöke

**Az ellátást nyújtó telephely:** 1073 Budapest, Kertész u. 24-28.

**A szerződés lejárta:** 2015. december 31.

**Képviselő-testület határozat száma:** 378/2010.(VIII.12.)

**A szerződött férőhelyek száma:** a lakóegységekben kizárólag csak VII. kerületi illetékességű személyeket látnak el.

A Sorsunk és Jövőnk Szeretetszolgálat az 1997. évi XXXI. törvény szerint gyermekjóléti alapellátást biztosít. A szolgáltatás igénybe vétele önkéntes, az otthontalanná vált családok kérelmére történik.

2014. év során **VII. kerületi** lakcím alapján összesen **58 főt** helyeztek el: 12 családot, amelyből 24 fő felnőtt, 30 fő gyermek.

Az intézmény diplomás szociális munkásai és szociális gondozói 24 órában nyújtanak segítséget a családoknak. Az intézménybe bekerülő családoknak egy-egy szociális munkás a segítője, akivel a családok szerződést kötnek, mely meghatározza azt, hogy az intézményben való tartózkodásuk ideje alatt milyen célért dolgoznak, milyen erőforrásaik vannak. Szükség szerint pszichológus és jogász is nyújt támogatást. Az intézményt havi rendszerességgel keresi fel egy védőnő, aki tanácsadást tart mind a gyermekeknek, mind szüleiknek.

A családok és gyermekek hatékonyabb ellátása érdekében a Családok Átmeneti Otthona együttműködik a Bischitz Johanna Integrált Humán Szolgáltató Központ intézményeivel (Hetedhét Gyermekjóléti Központ, Esély Családsegítő és Foglalkoztatási Tanácsadó Szolgálat, bölcsődék). Továbbá együttműködnek óvodák, iskolák, Nevelési Tanácsadók, Munkaügyi Központok, egészségügyi szolgáltatók, illetve az esetkezelés során az ezeken túl felmerülő külső szervezetekkel.

Az Erzsébet Családok Átmeneti Otthonában – a törvényi előírás szerint – 1 évig lakhatnak a családok, mely szükség szerint 6 hónappal meghosszabbítható. Az otthonban tartózkodás alapvető feltételei, hogy az aktív korú szülők folyamatosan munkát végezzenek, havonta tudjanak előtakarékoskodni, tartsák be a házirendet, és rendszeresen fizessék a havi térítési díjat.

A munkatársak hathatós segítséget nyújtanak a szülők munkakeresésében (internet, telefonálási lehetőség biztosítása, jogi tanácsadás). A tapasztalatuk az, hogy több hónapot is igénybe vesz az elhelyezkedés. A beköltöző szülők alacsony iskolai végzettségűek, így őket az intézmény munkatársai arra ösztönzik, hogy a munkaerő-piaci helyzetüket megerősítsék. A Van Esély Alapítvánnyal együttműködve egyénre szabott szakmaszerzést tűztek ki célul, ennek eredményeképp 2014-ben 3 fő számára sikerült megszervezni a pénzügyi hátteret a tanfolyamok (hentes, eladó) elvégzéséhez.

A tavalyi év során az átmeneti gondozás ideje alatt a családok közül mindenki került anyagi krízisbe, számukra biztosítottak tartós élelmiszert, gyógyszert, tisztítószert, illetve ruhákat.

Az otthonban lakó gyerekeknek szervezett szabadidős tevékenységet biztosítanak heti több alkalommal önkéntesek bevonásával (kézműves foglalkozás, egyéni korrepetálás, közös játékok). 2014 évben 3 fő önkéntes segítette munkájukat.

**A Sorsunk és Jövőnk Szeretetszolgálat TÁMOP-5.2.5. „Esély a hátrányban élőknek” pályázat nyerteseként 2012-2014 között** lehetőséget tudott teremteni az otthonokban lakók számára, hogy olyan élményekkel és kompetenciákkal gazdagodjanak, melyekre a hétköznapi életükben nem vagy csak kevés esélyük van. 2014 márciusáig a következő programokon vehettek részt a családok:

* Családkonzultáció: párkapcsolati problémák, gyermeknevelési nehézségek kezelése 2014 év során az Erzsébet Családok Átmeneti Otthon 4 családja vett részt a 7 alkalmas foglalkozásokon.
* Kreatív csoport gyermekeknek: különböző kézműves technikák alkalmazása. 15 alkalommal 18 gyerek vett részt rajta.
* Szülőcsoport: a szülők számára szervezett csoportos foglalkozás, mely célja a gyermeknevelési kompetenciák és a családi kapcsolatok erősítése. Az otthonban 13 fő vett részt a foglalkozáson 12 alkalommal.

**2014-ben ellátott családok:**

Általános tapasztalatként elmondható, hogy a beköltözött családoknál az életük minden területén **szükség van az attitűdök megváltoztatására.** A családokkal történő együttműködés területei:

1. család mint rendszer megerősítése,
2. a gyermekneveléssel kapcsolatos problémák átbeszélése,
3. gazdálkodási ismeretek átadása,
4. a hozott hibás berögzült magatartásminták, eljárásmódok megváltoztatása,
5. a szülők képessé tétele a munkahelykeresésre és munkahelyek megőrzésére.

|  |  |  |
| --- | --- | --- |
| **Család** | **Szolgáltatás időtartama** | **megjegyzés** |
| A – 1 gyermek | 2 hónap (összesen 1,5 év) | Kiköltöztek, önkormányzati bérlakás |
| B - 2 gyermek | 5 hónap (összesen 15 hónap) | Kiköltöztek, önkormányzati bérlakás |
| C –3 gyermek | 3 hónap (összesen 20 hónap) | Kiköltöztek, albérletbe |
| D – 3 gyermek | 3 hónap (összesen 1,5 év) | Kiköltöztek, rokonhoz |
| E – 3 gyermek | 3 hónap (összesen 8 hónap) | Kiköltöztek, rokonhoz |
| F – 1 gyermek | 1 év |  |
| G – 3 gyermek | 1 év |  |
| H - 3 gyermek | 11 hónap |  |
| I - 4 gyermek | 10 hónap |  |
| J - 3 gyermek | 9 hónap |  |
| K - 2 gyermek | 9 hónap |  |
| L – 2 gyermek | 8 hónap |  |

**Szervezet neve: *Magyar Vöröskereszt Budapest Fővárosi Szervezete***

### *Magyar Vöröskereszt Családok Átmeneti Otthona*

**Képviselő neve:** Varga Ágnes

**Székhelye:** 1051 Budapest, Arany János u. 31.

**Az ellátást biztosító telephely:** 1214 Budapest, Erdősor u. 53-55.

**Képviselő-testületi határozat száma:** 763/2013 (X.31.)

**A szerződés lejárta:** 2018. december 31.

**A szerződött férőhelyek száma:** 10 fő

Az intézmény biztosítja a családok átmeneti otthona szolgáltatás megszervezését és működtetését, amelynek során krízishelyzetben lévő családok/gyermekek esetében nyújt átmeneti gondozást.

2014-ben is első számú prioritásuknak tekintették, hogy az intézmény szakmai munkájának szerves részévé váljanak a rendszeresen megtartott csoportfoglalkozások, azok tematikáját, módszereit az intézményben lakók igényeihez igazítsák.

Az ezzel kapcsolatos korábbi tapasztalataikat 2014 januárjában átgondolva a csoportfoglalkozások tematikáját és módszereit tovább finomították.

2014-ben a csoportfoglalkozásokat a korábban kialakult gyakorlatnak megfelelően 3 külön csoportban tartották. Külön csoportokban foglalkoztak az intézményben lakó egyedül álló anyákkal, illetve a családos szállón lakó anyáknak és apáknak külön-külön is indítottak csoportokat. Jellemzően a munkavállalás, a konfliktuskezelés és a gyermeknevelés nehézségeivel foglalkoztak a csoportfoglalkozások keretében.

Minden egyes téma egy kisebb időintervallumot ölelt fel a munkában, melyek mindegyike egy-egy önismeretet célzó alkalommal kezdődött. Fontos sajátossága az intézményben folyó munkának, hogy a csoportfoglalkozásokat lehetőség szerint egyéni ülés követi a család családgondozójával, ahol mintegy a csoportfoglalkozás kiegészítéseképpen megtörténik a csoportfoglalkozáson hallottak személyre szabása.

Az utóbbi évek legnagyobb kihívását a munkaerőpiac erőteljes beszűkülése jelenti, amely egyben azt is jelentette, hogy a munkavállalás elősegítéséhez a munkaerő-piaci tréning mellett szükség van az álláskereséshez kapcsolódó minden aktuális információ összegyűjtésére, a lakók felé való közvetítésére, az intézményi infrastruktúra kihasználására. Ennek kapcsán heti rendszerességgel kerülnek frissítésre, összegyűjtésre az álláslehetőségek, amelyeket a lakók és a családgondozók is rendszeresen figyelemmel tudnak kísérni.

Állásbörzét szerveztek a lakók és munkáltatók számára. Ennek eredményeképpen néhány önéletrajzot eljuttattunk a CSEVAK - hoz, ahol szakképzettség nélkül is adódhat lehetőség a lakók foglalkoztatására.

Az intézményben folyó csoportfoglalkozások nagy része is a munkaerőpiacon történő sikeresebb szereplést célozta. Ezeken a csoportfoglalkozásokon, illetve a hozzájuk tartozó egyéni üléseken a munkavállalást elősegítő praktikus tudásra tettek szert a lakók. A közös munka során önéletrajzokat, motivációs leveleket írtak, álláskeresési stratégiát készítettek. Mindezek során tudatosabbakká váltak az álláskereséssel, a munka világával kapcsolatos attitűdjeikkel, hiedelmeikkel kapcsolatosan, illetve tisztább képet kaptak a saját lehetőségeikkel kapcsolatosan. A csoportfoglalkozások során mindenki lehetőséget kapott az állásinterjús helyzetek gyakorlására.

A 2014-es év másik prioritásának a szülői készségek javítását tartották. Tapasztalataik szerint az intézményben lakó szülők nehezen találják meg a közös hangot a gyermekeikkel, a mindennapi konfliktusokat nem megfelelő módon kezelik. Sok esetben a családi szerepek tisztázatlansága, gyermekek felnőtt szerepbe való helyezése vagy éppen a kommunikáció nem megfelelő voltából adódó konfliktusok jellemzőek.

Abban nyújtottak segítséget a szülőknek, hogy a saját feszültségeiket jobban tudják kezelni, eszközöket kapjanak arra vonatkozóan, hogy gyermekeikkel hogyan tudnak harmonikusabb viszonyt kialakítani, tudatosítani bennük azt, hogy kisgyermekeikkel szemben gyakorta magasak, irreálisak az elvárásaik.

A Remény program keretében külső szakemberekkel családterápiás foglalkozásokat tudtak biztosítani a lakók számára, mely alkalmakon több család is aktívan részt vett.

**A Dán Vöröskereszt Remény Programja**

2011 májusától indult a Dán Vöröskereszt és a Magyarországon működő Velux Alapítvány közös Remény Programja. A program célja a CSÁO otthonaiban lakó gyermekek támogatásának, foglalkoztatásának minőségi fejlesztése, a tárgyi környezet színvonalának növelése. Tapasztalataik szerint a program már 2011-ben meghatározó pozitív fejlődést eredményezett az otthonban lakó gyermekek és felnőttek számára és az elmúlt 3 évben még inkább érződtek a program pozitív hatásai.

2014-ben is folytatódott a Dán Vöröskereszt Remény programja, melynek segítségével színes szabadidős programok, fejlesztő foglalkozások szervezésére nyílt lehetőség. Ugyancsak a program keretében került sor a továbbképzésekre, illetve a munkatársak egyéni és csoportos szupervíziójára is.

Az intézményben lakó gyermekek sajátos egyéni szükségleteit és korát figyelembe véve fejlesztő pedagógus, óvodapedagógus szakemberek tartottak csoportos és egyéni foglalkozásokat. Az ilyen jellegű foglalkozások az év végére fejeződtek be a Remény program végeztével. 2015-ben ezek pótlására próbáltak valamiféle forrást, pályázati lehetőséget találni, mert nagyon fontosnak tartják a gyermekeknek nyújtott ilyen jellegű fejlesztő foglalkozások folytatását.

A program keretében lehetőség nyílt arra, hogy a gyermekek számára sok szabadidős programot biztosítsanak. (Ezeknek a programoknak a lebonyolításában több régi lakónk önkéntesként nyújtott segítséget.) Ellátogattak moziba, cirkuszba, színházba, az abonyi állatkertbe, strandra.

A program utógondozás keretében lehetőséget nyújtott egy időben 4, – az intézményből kikerült – család maximum 1 évig tartó támogatására családgondozás és havi rendszerességgel fizetett lakhatási hozzájárulás formájában. A családgondozást részmunkaidős mentor végezte. Az elmúlt évek tapasztalata azt mutatja, hogy ez a támogatás jelentősen javítja a családok kiköltözés utáni esélyeit. A programban részt vevő családok egyike sem került vissza az intézménybe, lakhatásukat a támogatás lejárta után is képesek voltak megőrizni.

Az intézmény szakmai munkacsoportja a szülő-gyermek kapcsolat erősítését pszicho-szociális munkával segíti elő. Ennek keretében a gyermekek részére játékos csoportfoglalkozásokat tartottak heti rendszerességgel, a szülők, pedig konfliktuskezelést, munkaerőpiaci ismereteket, számítógépes ismereteket, csecsemő és kisgyermekgondozást, elsősegélynyújtást tanulhattak.

Ebben az évben is rengeteg önkéntes, civil szervezet, magánember és cég segítette az intézményt munkájával, felajánlásaival.

Főbb támogatóink:

* Dán Vöröskereszt
* Citibank
* Vodafone, Önkéntes Központ Alapítvány
* British Petrol
* Tesco Global Mo. Kft
* Amerikai Ház Alapítvány
* Út a Reményhez Alapítvány
* A Szív Hangja Közhasznú Alapítvány
* Segítség Köve Alapítvány
* Ghibli Kft.
* Mikszáth Gyógyszertár
* Chef Parade
* ELTE Gyakorló Általános Iskola XII. ker.

A 2015-ös év legfontosabb feladatai, prioritásai:

* a munkaerőpiac kihívásaira való felkészítés mellett a családok háztartásgazdálkodási ismereteinek bővítése, tudatosítása a cél
* az intézményben lakó (elsősorban kamasz) gyerekek iskolából való kimaradásának megakadályozása.

**A biztosított ellátási forma: szociális, gyermekvédelmi és egészségügyi ellátás**

### Szervezet neve: *Magyar Vöröskereszt Budapest VII. kerületi Szervezete*

**Képviselő neve:** Kardos István Tamás

**Székhelye:** 1051 Budapest, Arany J. u. 31.

**Az ellátást biztosító telephely:** 1074 Budapest, Szövetség u. 17.

**A biztosított ellátási forma:** szociális, gyermekvédelmi és egészségügyi ellátás

**A szerződés lejárta:** határozatlan idejű

**Képviselő-testületi határozat száma:** 200/2008.(IV.25.)

*Az önkormányzati támogatás összege 2014-ben: 1.600.000.-Ft*

Az Erzsébetvárosi Vöröskereszt Szervezetet a megválasztott 5 tagú elnökség irányítja és ellenőrzi. 2014 évben 38 fő önkéntes segítette a szociális, ifjúsági, véradás szervezés és egyéb feladatok megoldását.

**Szociális munka**

A szervezet tevékenységét Erzsébetváros és Terézváros közigazgatási területén látja el. Tapasztalataik szerint a két kerület lakosságának összetétele alapján megállapítható, hogy egyre több a rászorult család. Az előző évekhez képest a nagycsaládosok mellett folyamatosan nő a gyermekét egyedül nevelő szülők, a munkanélküliek és idős lakosok száma is a segélyezettek körében.

A szervezet adományokból és vásárolt élelmiszerrel tudja támogatni a hozzájuk fordulókat. A rászorultak részére élelmiszercsomagot, pékárut és ruhaneműt tudnak biztosítani. Az igényként felmerülő készpénz segítség továbbra sem látják megoldhatónak és a szervezet alapszabályából adódóan sem adható.

**2014 évben 277 magánszemély, 3 vállalkozás és a Német Vöröskereszt adományozott a Szervezetnek.**

**Bel és külföldi természetbeni adományok értéke.: 13 402 666.- Ft volt.**

Segélyezés célcsoportjai:

* rászorult családok,
* nagycsaládosok,
* egyszülősök,
* kisnyugdíjasok,
* munkanélküliek,
* egyedül élők

Segély típusa: élelmiszer, használt és új ruhanemű, tisztítószer, játék, könyv stb.

**Segélyezés**

Ruhasegélyben részesült 204 család 1.317.020 Ft

Élelmiszersegélyt 386 család 737.905 Ft

Mikulásgyári élelmiszer 249 család 309.000 Ft

Mikulásgyári vegyes 370 család 1.081.000 Ft

Egyéb 55 család 55.000 Ft

Német adomány 97 család 194.000 Ft

Pékáru 1424 család 2.529.678 Ft.

Iskolakezdési támogatás, tanszerek 30 család 33.070 Ft

VPOP ruhanemű 62 család 273.500 Ft

Önkorm. CBA élelmiszer 100 család 300.000 Ft

Élelmiszer Bank 23 család 76.820 Ft

MVK-tól kapott élelmiszer adomány 188 család 185.988 Ft

2014. évben, Erzsébetvárosban 3188 hátrányos helyzetű rászorult családnak **7.092.981 Ft** értékben osztottak ki adományt.

Más szervezetnek, intézménynek átadott természetbeni adományok értéke: 170.500 Ft

Hajléktalanok részére átadott pékáru adomány értéke 1.898.560 Ft, használt ruha értéke 304.500 Ft volt.

Hétköznapokon 9-10 óra között adomány pékárut osztanak, így hetente egy alkalommal nagyobb mennyiségű pékárut kapnak a rászorult családok.

A 2014. évben is a tanév kezdésekor az iskolába járó rászorult gyermekek tanszercsomagot kaptak, adományokból és vásárolt tanszerekből.

**Ifjúsági munka**

Az Ifjúsági Vöröskereszt kiemelt feladata a Vöröskereszt eszméinek, alapelveinek, humanitárius munkájának megismertetése, bemutatása és népszerűsítése.

Az előbb felsoroltak mellett az egészséges életmódra nevelést, a különböző prevenciók bemutatását is végzik a fiatalok. Szeretnék és céljuk, hogy az oktatási intézményekben minél több gyermekkel megismertessék és megszerettessék a karitatív tevékenységet és az egészséges életmód lehetőségeit.

2014. évi ifjúsági programok:

* Elsősegélynyújtó felkészítő előadások
* Elsősegélynyújtás területi verseny
* Arcfestés rendezvényeken
* Katasztrófa imitáció
* Katasztrófa imitáció
* Katasztrófa esetén különböző feladatok ellátása

**Vöröskereszt Világnapi rendezvény Május 8. Városliget**

**Német Vöröskereszt Konstanz Járási Ifjúsági Szervezte** delegációja három napra érkezett a szervezethez, karácsonyt megelőzően. A Radolfzelli iskolákban és a Német Vöröskereszt által gyűjtött adományt hozták el a magyar rászorult családok részére.

2014. évben az **„Önkéntes Továbbképzést”** Kiskunmajsán tartották. Az egy hetes rendezvényen köszönték meg önkénteseiknek az egész éves munkájukat. A kerületi vöröskereszt karitatív feladatait önkéntesek segítségével tudja csak megvalósítani, 2014 év statisztikája: 424 alkalommal 76 fő önkéntes 8200 munkaórában (634.-/óra) tevékenykedett, melynek értéke 5.307 000.-Ft

Önkéntesek segítségével az alábbi feladatokat végzik:

* + - * pékárú szállítás és kiosztás
      * adomány átvétel, szortírozás
      * segélyezés előkészülete és kivitelezése
      * véradásszervezés
      * szűrővizsgálatok elvégzése
      * irodatakarítás.

**Egészségvédelem, egészségfejlesztés**

A szervezet önkéntesekből álló szűrőcsoportja fővárosi és vállalati rendezvényeken végez egészségvédelmi prevenciós vizsgálatokat:

* koleszterinszint ellenőrzés,
* vércukormérés,
* vérnyomás és pulzusmérés,
* testzsír ellenőrzés,
* diétás szaktanácsadás és életmód tanácsadás.

A 2014. évben 9 alkalommal vettek részt egészségvédelmi szűrőprogramon, a különböző szűrések száma összesen 2926.

Ez évben is szerveztek a VII. kerületi lakosok részére 2 alkalommal ingyenes szűrőprogramot. A vizsgálatoknak nagy sikere volt, főleg az idős emberek körében.

A betegségek megelőzése érdekében a végzett szűrővizsgálatok is bizonyítják, hogy lakosságunk egészségi állapota nagymértékben romlik. Még több prevencióra és tanácsadásra van szükség.

**Véradás**

A szervezet által szervezett véradások száma 62 alkalom, a jegyzőkönyvek alapján 2274 fő jelent meg, melyből a befejezett véradások száma 1721. A jó szervezőmunkának köszönhetően az új véradók száma 388 fő volt, ami nagyon fontos a jövő terveinek megvalósításához. A feladatok folyamatosak, hiszen a kis létszámú véradó helyek megszűntek, melyeket nehéz, de kell pótolni. Sajnos a kiszűrtek száma is igen magas 23 %, ami szintén nehezíti a tervezett mennyiség biztosítását.

Az Önkormányzat támogatásával megrendezték a véradó ünnepséget, amelyen harminc fő kerületben élő véradót köszönthettek és négy fő véradószervező kapott elismerő kitüntetést. Színvonalas és bensőséges ünnepség volt az Eötvös utca 10-ben.

Budapest, 2015.

**A 2014. évről készült kerületi gyermekvédelmi átfogó értékelést Budapest Főváros VII. kerület Erzsébetváros Önkormányzat Képviselő-testülete a …/2015. (……) számú határozatával elfogadta.**