|  |
| --- |
| **Budapest Főváros VII. kerület Erzsébetváros Önkormányzata**  **Hutiray Gyula Alpolgármester** |

Iktatószám:

Napirendi pont: ........

Előterjesztve: Városüzemeltetési Bizottsághoz

**ELŐTERJESZTÉS**

**A Képviselő-testület 2015. április 22-i rendkívüli ülésére**

|  |  |
| --- | --- |
| **Tárgy:** | Budapest Főváros VII. kerület Erzsébetváros Önkormányzata Képviselő-testületének …/2015. (….) önkormányzati rendelete a Budapest Főváros VII. Kerület Erzsébetváros Önkormányzata tulajdonában lévő közterületek használatáról és rendjérőlszóló 22/2013. (IV.30.) önkormányzati rendelet módosításáról |

**Készítette:**

Csüllög Szilvia

Hatósági és Ügyfélszolgálati Iroda vezetője

**Törvényességi szempontból kifogást nem emelek:**

dr. Gotthard Gábor

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

|  |
| --- |
| **Budapest Főváros VII. kerület Erzsébetváros Önkormányzata**  **Hutiray Gyula Alpolgármester** |

**Tisztelt Képviselő-testület!**

Az elmúlt időszakban is folyamatosan változó, leginkább a vendéglátó tevékenységgel kapcsolatban felmerült, és a közterületet érintő kereskedelmi igények, valamint ezzel összefüggésben a lakók egészséges életkörülményeinek és pihenéshez való jogának biztosítása  érdekében, az elmúlt év tapasztalatait is figyelembe véve, ismételten szükségessé vált a Budapest Főváros VII. Kerület Erzsébetváros Önkormányzata tulajdonában lévő közterületek használatáról és rendjéről szóló 22/2013. (IV.30.) rendelet módosítása.

A rendeletalkotást megelőző hatásvizsgálat során megállapítást nyert, hogy a rendeletmódosításnak környezeti- és egészségi következményei nincsenek, a munkatársak adminisztrációs tevékenységei sem rendeződnek át. A módosított jogszabály alkalmazásához szükséges személyi-, tárgyi- és pénzügyi feltételek biztosítottak. A módosítás szükségességét a helyi viszonyoknak való megfelelés indokolja.

Fentiek alapján kérem a Tisztelt Képviselő-testületet, hogy a rendelet módosítását elfogadni szíveskedjenek.

Budapest, 2015. április 6.

Hutiray Gyula

alpolgármester

**Budapest Főváros VII. kerület Erzsébetváros Önkormányzata Képviselő-testületének**

**…/2015. (….) önkormányzati rendelete a**

**Budapest Főváros VII. Kerület Erzsébetváros Önkormányzata tulajdonában**

**lévő közterületek használatáról és rendjéről szóló 22/2013. (IV.30.)**

**önkormányzati rendelet módosításáról**

Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (1) bekezdés a) pontjában foglalt feladatkörében eljárva, a Magyarország helyi önkormányzatairól szóló 2011. évi CLXXXIX. törvény 23. § (5) bekezdés 2. pontjában, a nemdohányzók védelméről és a dohánytermékek fogyasztásának, forgalmazásának egyes szabályairól szóló 1999. évi XLII. törvény 2/A. §-ában, valamint a mozgóképről szóló 2004. évi II. törvény 34. § (5) bekezdésében kapott felhatalmazás alapján a Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 22/2013. (IV.30.) önkormányzati rendelet (továbbiakban: Rendelet) módosításáról a következőket rendeli el:

**1. §**

A Rendelet 1. § (5) bekezdése a következő p) ponttal egészül ki:

*„p) járműreklám: olyan, a közúti közlekedésben részt vevő jármű, vagy vontatvány, utánfutó, lakókocsi – ide nem értve a közösségi közlekedésben részt vevő járműveket –, melynek felületén a 2008. évi XLVIII. törvényben meghatározott gazdasági reklám céljára szolgáló hirdetmény található, illetve reklámtábla, vagy reklámtárgy elhelyezésére alkalmas felépítmény került elhelyezésre.*

**2. §**

(1) A Rendelet 2. § (2) bekezdésének helyébe a következő rendelkezés lép:

*„(2) A Képviselő-testület – a (2a) bekezdésben foglaltak kivételével – az e rendelet hatálya alá tartozó közterületek vendéglátó-, kereskedelmi-, és reklám célú használatára irányuló kérelmek tekintetében, továbbá azon rendezvények tartására irányuló kérelmek tárgyában, amelyekhez kereskedelmi-, vendéglátó-, vagy reklámcélú tevékenység is kapcsolódik a döntés jogát a Városüzemeltetési Bizottságra, minden más közterület-használati kérelem, valamint a jogosulatlan közterület-használatról való döntés esetében a Polgármesterre ruházza át.”*

(2) A Rendelet 2. §-a a következő (2a) bekezdéssel egészül ki:

*„(2a) Amennyiben a közterület-használat kérelmezett időtartama a két évet meghaladja, úgy a közterület-használati hozzájárulás tárgyában a Képviselő-testület dönt.”*

**3. §**

(1) A Rendelet 3. § (5) bekezdés b) pontjának helyébe a következő rendelkezés lép:

*„b) hirdetőberendezés és reklámhordozó elhelyezéséhez, fennmaradásához, ideértve a választási kampányt szolgáló önálló hirdetőberendezés közterületen történő elhelyezését, fennmaradását is, továbbá a közterületre jogszerűen - különösen hozzájárulás, vagy jogszabály rendelkezése alapján - kihelyezett bármilyen építményre vagy tárgyra (különösen pavilonra, nyílt szerkezetű elárusítópultra, építési vagy egyéb célt szolgáló állványzatra) felszerelt reklám, reklámhordozó berendezés elhelyezéséhez, fennmaradásához, bármilyen, képek vagy reklámok közterületre történő vetítéséhez, és az erre a célra szolgáló berendezések közterületre történő elhelyezéséhez, fennmaradásához, valamint járműreklám elhelyezéséhez;”*

(2) A Rendelet 3. § (5) bekezdés n) pontjának helyébe a következő rendelkezés lép:

*„n) közterület kereskedelmi-, vendéglátó-, és kereskedelmi jellegű turisztikai célú, valamint kereskedelmet kiszolgáló szolgáltató tevékenységre irányuló hasznosításához (pl.: vendéglátó terasz, előkert, fagylaltos pult, ital automata, hűtőszekrény, elárusító pult, TV, projektor, stb.)”*

**4. §**

(1) A Rendelet 4. § (2) bekezdés h) és j) pontjai hatályukat vesztik.

(2) A Rendelet 4. § (2) bekezdése a következő w) ponttal egészül ki:

*„w) ha ugyanazon kérelmező, ugyanazon tevékenységre vonatkozó közterület-használati hozzájárulásának a 8. § (1) bekezdés d) pontja alapján történő visszavonására került sor, a hozzájárulást visszavonó döntés jogerőre emelkedését követő 6 hónapon belül.”*

(3) A Rendelet 4. § (4) bekezdésének helyébe a következő rendelkezés lép:

*„(4) A vendéglátó előkert, terasz területén belül külön közterület-használati hozzájárulás nélkül elhelyezhetők a vendéglátással közvetlenül összefüggő eszközök, reklámfelirattal ellátott, vagy reklámfelirat nélküli asztalok, székek, tálaló pultok, melegítők, kültéri hősugárzó gomba, virágláda, virágvályú, virágtartó oszlop.”*

(4) A Rendelet 4. § (5) bekezdésének helyébe a következő rendelkezés lép:

*„(5) A vendéglátó előkert, terasz területén belül külön közterület-használati hozzájárulás nélkül nem helyezhető el fagylaltos pult, ital automata, hűtőszekrény, elárusító pult, TV, vagy projektor.”*

(5) A Rendelet 4. §-a a következő (6)-(10) bekezdésekkel egészül ki:

*„(6) A vendéglátó előkertre, teraszra adott közterület-használati hozzájárulás külön erre vonatkozó kérelem nélkül legfeljebb a tárgyév december 31. napjáig meghosszabbodik, amennyiben*

1. *erről, valamint a meghosszabbítás időtartamáról a használó a kérelmének benyújtásával egyidejűleg nyilatkozik,*
2. *a közterület-használat helye, módja, és mértéke a hozzájárulásban foglaltaknak megfelelően változatlan marad,*
3. *a kérelemben megjelölt használati időtartam ideje alatt a közterület-használattal kapcsolatos tevékenységekre vonatkozó jogszabályok megsértése miatt, vagy lakossági bejelentés alapján nem indult eljárás a vendéglátó előkerttel, terasszal szemben.*

*(7) A (6) bekezdésben meghatározott időtartamra vonatkozó közterület-használati díj fizetési kötelezettség megállapításánál e rendelet 7. § (5) bekezdésében meghatározott rendelkezés az irányadó.*

*(8) Vendéglátó előkert, terasz területén zene szolgáltatása, valamint bármilyen szabadidős zajforrás üzemeltetése tilos.*

*(9) Sportesemények időtartamára a vendéglátó előkert, terasz területén, az erre vonatkozó közterület-használati hozzájárulás alapján, és a vendéglátó terasz külön jogszabályban meghatározott üzemeltetési ideje alatt, továbbá kizárólag az esemény időtartamára TV, projektor hangosítás használata nélkül kihelyezhető.*

*(10) Vendéglátó előkert, terasz járdán kizárólag oldalról 1 méternél nem magasabb növényzettel, vagy növényzettel kombinált szerkezettel történő behatárolással, valamint, ha a terasz a gyalogos közlekedés biztonságát akadályozná, vagy veszélyeztetné, dobogón kerülhet kialakításra.”*

**5. §**

A Rendelet 5. § (2) bekezdés c) pontjának helyébe a következő rendelkezés lép:

*„c) az Erzsébetváros Rendészeti Igazgatóságának.”*

**6. §**

A Rendelet 8. §-a következő (6) bekezdéssel egészül ki:

*„A közterület-használati hozzájárulást vissza kell vonni:*

*a) ha jogosult a hozzájárulásban foglaltaknak nem tesz eleget, illetve a közterület-használattal kapcsolatos tevékenységekre vonatkozó jogszabályokat megsérti;*

*b) ha jogosult a közterület-használati hozzájárulásban meghatározott fizetési kötelezettségének nem tesz eleget.”*

**7. §**

(1) A Rendelet 1. mellékletének I. pontjának utolsó sora helyébe a következő lép:

|  |  |  |
| --- | --- | --- |
| A jelen rendelet 7. § (1) bekezdés a)-d) pontjaiban meghatározott rendezvényekhez kapcsolódó vendéglátó, kereskedelmi, szórakoztató és reklámtevékenység, valamint a rendezvényen részt vevők elhelyezésével összefüggő eszközök (pl.: asztal, szék, pad, állványzat, stb.) | **300** | **m2/nap** |

(2) A Rendelet 1. mellékletének I. pontja a következő sorokkal egészül ki:

|  |  |  |
| --- | --- | --- |
| Vendéglátó tevékenységhez kapcsolódó elárusító pult, sörcsap | **30 000** | **db/hó** |
| Járműreklám | **20 000** | **db/hó** |
| TV, projektor | **1 000** | **db/nap** |

**8. §**

(1) E rendelet 2015. május 1. napján lép hatályba.

(2) E rendelet rendelkezéseit a hatálybalépésekor már folyamatban lévő, de még el nem bírált ügyekben is alkalmazni kell.

dr. Gotthard Gábor Vattamány Zsolt

jegyző polgármester

**Általános indokolás**

Az elmúlt időszakban is folyamatosan változó, leginkább a vendéglátó tevékenységgel kapcsolatban felmerült, és a közterületet érintő kereskedelmi igények, valamint ezzel összefüggésben a lakók egészséges életkörülményeinek és pihenéshez való jogának biztosítása  érdekében, az elmúlt év tapasztalatait is figyelembe véve, ismételten szükségessé vált a Rendelet módosítása, illetve ezzel összefüggésben a Rendeletbe épített fogalmak pontosítása is.

**Részletes indokolás**

1. § A Rendelet módosításával összefüggő, és annak értelmezését segítő kiegészítés.

2. § A hatásköri fogalmak szövegszerű pontosítása.

3. § A megváltozott kereskedelmi szokásokkal összefüggő, és a vonatkozó jogszabályi környezet meghatározását, illetve annak végrehajtását szolgáló módosítás. A közterület-használatának tekintetében – a korábban jelzett kereskedői igényeket figyelembe véve – új elemként jelenik meg a járműreklám, illetve az elárusító pult, TV, projektor fogalma.

4. § (1) és (10) bekezdése: A Rendelet végrehajtását szolgáló, és a vendéglátó terasz kialakítására vonatkozó szabályok szövegszerű pontosítása.

(2) bekezdése: A Rendeletben, illetve a közterület-használati hozzájárulásban foglaltakat megszegőkkel szemben alkalmazandó szankciót megfogalmazó rendelkezés.

(3) és (4) bekezdése: A megváltozott kereskedelmi szokásokkal összefüggő, és a Rendelet végrehajtását szolgáló, illetve az elárusító pult, TV, projektor fogalmával történő kiegészítés.

(5) bekezdése: A hatáskör gyakorlójának eljárási tevékenységét megkönnyítő, valamint a közterület-használat hosszú távú tervezhetőségét segítő új elem, valamint a lakók egészséges életkörülményeinek és pihenéshez való jogának biztosítása érdekében hozott rendelkezések.

5. § Kizárólag a megváltozott szabályozásnak megfelelő módosítás.

6. § A Rendelet végrehajtását szolgáló, és a Rendeletben, valamint közterület-használati hozzájárulásban foglalt rendelkezéseket megszegőkkel szemben alkalmazandó szankciót meghatározó rendelkezés.

7. § A megváltozott kereskedelmi szokásokkal összefüggő, a Rendelet végrehajtását szolgáló módosítás, azaz a járműreklám, illetve az elárusító pult, TV, projektor közterület-használati díjának meghatározása, továbbá a rendezvényekhez kapcsolódó kereskedelmi tevékenység közterület-használati díjával összefüggő szövegszerű pontosítás.

8. § Hatályba léptető rendelkezés.